P9_TA(2021)0437

Konferenza tan-NU dwar it-Tibdil fil-Klima fi Glasgow, ir-Renju Unit (COP26)

Riżoluzzjoni tal-Parlament Ewropew tal-21 ta' Ottubru 2021 dwar il-Konferenza tan-NU tal-2021 dwar it-Tibdil fil-Klima, fi Glasgow, ir-Renju Unit (COP26) (2021/2667(RSP))

(2022/C 184/09)

Il-Parlament Ewropew,

— wara li kkunsidra l-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u l-Protokoll ta' Kjoto anness magħha,

— wara li kkunsidra l-Ftehim adottat fil-21 Konferenza tal-Partijiet għall-UNFCCC (COP21) li saret f'Pariġi fit-12 ta' Diċembru 2015 (il-Ftehim ta' Pariġi),

— wara li kkunsidra l-25 Konferenza tal-Partijiet għall-UNFCCC (COP 25), il-15-il sessjoni tal-Laqgħa tal-Partijiet għall-Protokoll ta' Kjoto (CMP15), u t-tieni sessjoni tal-Konferenza tal-Partijiet li sservi bħala l-Laqgħa tal-Partijiet għall-Ftehim ta' Pariġi (CMA2), li saret f'Madrid, Spanja, bejn it-2 u t-13 ta' Diċembru 2019,

— wara li kkunsidra d-deċiżjoni tal-Bureau tal-COP għall-UNFCCC tat-28 ta' Mejju 2020, flimkien mar-Renju Unit u mas-sħab Taljani tiegħu, li l-Konferenza tan-NU dwar il-Klima COP26 tiġi posposta minħabba l-COVID-19 u li terġa' titlaqqa' fi Glasgow, ir-Renju Unit, bejn l-1 u t-12 ta' Novembru 2021,

— wara li kkunsidra l-Aġenda 2030 għall-Iżvilupp Sostenibbli tan-NU u l-Għanijiet ta' Żvilupp Sostenibbli (SDGs),

— wara li kkunsidra s-Summit globali dwar l-Adattament għat-Tibdil fil-Klima li sar bejn il-25 u s-26 ta' Jannar 2021,

— wara li kkunsidra r-Regolament (UE) 2021/1119 tal-Parlament Ewropew u tal-Kunsill tat-30 ta' Ġunju 2021 li jistabbilixxi l-qafas biex tinkiseb in-newtralità klimatika (“il-Liġi Ewropea dwar il-Klima”) (1),

— wara li kkunsidra r-riżoluzzjoni tiegħu tat-28 ta' Novembru 2019 dwar il-Konferenza tan-NU tal-2019 dwar it-Tibdil fil-Klima li saret f'Madrid, Spanja (COP25) (2),

— wara li kkunsidra r-riżoluzzjoni tiegħu tat-28 ta' Novembru 2019 dwar l-emerġenza klimatika u ambjentali (3),

— wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew (4),

— wara li kkunsidra r-riżoluzzjoni tiegħu tas-16 ta' Settembru 2020 dwar ir-rwol tal-UE fil-protezzjoni u r-restawr tal-foresti tad-dinja (5),

— wara li kkunsidra r-riżoluzzjoni tiegħu tas-17 ta' Diċembru 2020 dwar l-istrateġija tal-UE dwar l-adattament għat-tibdil fil-klima (6),

— wara li kkunsidra r-riżoluzzjoni tiegħu tat-28 ta' April 2021 dwar il-protezzjoni tal-ħamrija (7),

— wara li kkunsidra r-riżoluzzjoni tiegħu tad-9 ta' Ġunju 2021 dwar l-Istrateġija tal-UE għall-Bijodiversità għall-2030: Inreġġgħu n-natura lura f'ħajjitna (8),

— wara li kkunsidra l-komunikazzjoni tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640),

— wara li kkunsidra l-komunikazzjoni tal-Kummissjoni tal-11 ta' Marzu 2020 bit-titolu “Pjan ta' Azzjoni ġdid dwar l-Ekonomija Ċirkolari għal Ewropa aktar nadifa u kompetittiva” (COM(2020)0098),

— wara li kkunsidra l-komunikazzjoni tal-Kummissjoni tal-24 ta' Frar 2021 bit-titolu “Insawru Ewropa reżiljenti għall-klima – L-Istrateġija l-ġdida tal-UE dwar l-Adattament għat-Tibdil fil-Klima” (COM(2021)0082),

— wara li kkunsidra l-komunikazzjoni tal-Kummissjoni tal-14 ta' Ottubru 2020 dwar strateġija tal-UE biex jitnaqqsu l-emissjonijiet tal-metan (COM(2020)0663),

— wara li kkunsidra l-konklużjonijiet tal-Kunsill tal-25 ta' Jannar 2021 dwar id-diplomazija dwar il-klima u l-enerġija – it-twettiq tad-dimensjoni esterna tal-Patt Ekoloġiku Ewropew,

— wara li kkunsidra l-konklużjonijiet tal-Kunsill tas-6 ta' Ottubru 2021 dwar it-tħejjijiet għal-laqgħat tal-UNFCCC fi Glasgow mill-31 ta' Ottubru sat-12 ta' Novembru 2021,

— wara li kkunsidra r-rapport ta' valutazzjoni globali dwar il-bijodiversità u s-servizzi ekosistemiċi tal-Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi (IPBES),

— wara li kkunsidra r-rapport speċjali tal-Grupp Intergovernattiv ta' Esperti dwar it-Tibdil fil-Klima (IPCC) dwar it-tisħin globali ta' 1,5 oC, il-ħames rapport ta' valutazzjoni tiegħu u r-rapport ta' sinteżi dwaru, ir-rapport speċjali tiegħu dwar it-tibdil fil-klima u l-art, u r-rapport speċjali tiegħu dwar l-oċean u l-krijosfera fi klima li qiegħda tinbidel,

— wara li kkunsidra r-rapport tal-Korp Sussidjarju tal-UNFCCC għall-Konsulenza Xjentifika u Teknoloġika tad-29 ta' April 2021 bit-titolu “Ocean and climate change dialogue to consider how to strengthen adaptation and mitigation action” (Djalogu dwar l-oċeani u t-tibdil fil-klima biex jiġi kkunsidrat kif tista' tissaħħaħ l-azzjoni ta' adattament u mitigazzjoni),

— wara li kkunsidra r-rapport ewlieni tal-Kummissjoni Globali għall-Adattament tal-10 ta' Settembru 2019 bit-titolu “Adapt now: a global call for leadership on climate resilience” (Nadattaw issa: sejħa globali għal tmexxija fir-rigward tar-reżiljenza għat-tibdil fil-klima),

— wara li kkunsidra r-rapport ta' sinteżi tal-UNFCCC tas-17 ta' Settembru 2021 dwar il-kontributi stabbiliti fil-livell nazzjonali fl-ambitu tal-Ftehim ta' Pariġi,

— wara li kkunsidra l-11-il rapport tal-Programm tan-Nazzjonijiet Uniti għall-Ambjent tad-9 ta' Diċembru 2020 dwar id-diskrepanza fl-emissjonijiet,

— wara li kkunsidra r-rapport tal-Aġenzija Internazzjonali tal-Enerġija ta' Mejju 2021 bit-titolu “Net Zero by 2050 – A Roadmap for the Global Energy Sector” (Newtralità Klimatika sal-2050 – Pjan Direzzjonali għas-Settur tal-Enerġija Globali),

— wara li kkunsidra r-rapport tal-Programm tan-Nazzjonijiet Uniti għall-Ambjent tat-18 ta' Frar 2021 bit-titolu “Making Peace with Nature: a scientific blueprint to tackle the climate, biodiversity and pollution emergencies” (Nagħmlu Paċi man-Natura: pjan ta' azzjoni xjentifiku biex jiġu indirizzati l-emerġenzi klimatiċi, tal-bijodiversità u tat-tniġġis),

— wara li kkunsidra r-rapport tal-IPBES tad-29 ta' Ottubru 2020 bit-titolu “IPBES workshop on biodiversity and pandemics – workshop report” (Sessjoni ta' ħidma tal-IPBES dwar il-bijodiversità u l-pandemiji – rapport tas-sessjoni ta' ħidma),

— wara li kkunsidra r-rapport kosponsorjat tas-sessjoni ta' ħidma tal-IPBES-IPCC dwar il-bijodiversità u t-tibdil fil-klima tal-10 ta' Ġunju 2021,

— wara li kkunsidra r-rapport tal-Organizzazzjoni Meteoroloġika Dinjija ta' April 2021 dwar l-istat tal-klima globali fl-2020,

— wara li kkunsidra l-Qafas ta' Sendai għat-Tnaqqis tar-Riskju ta' Diżastri 2015-2030,

— wara li kkunsidra r-rapport tal-Programm tan-Nazzjonijiet Uniti għall-Ambjent tas-6 ta' Mejju 2021 bit-titolu “Global Methane Assessment: Benefits and Costs of Mitigating Methane Emissions” (Valutazzjoni Globali tal-Metan: Benefiċċji u Kostijiet tal-Mitigazzjoni tal-Emissjonijiet tal-Metan),

— wara li kkunsidra l-mistoqsijiet lill-Kunsill u lill-Kummissjoni dwar il-Konferenza tan-NU tal-2021 dwar it-Tibdil fil-Klima fi Glasgow, ir-Renju unit (COP26) (O-000065/2021 – B9-0039/2021 u O-000066/2021 – B9-0040/2021),

— wara li kkunsidra l-Artikoli 136(5) u 132(2) tar-Regoli ta' Proċedura tiegħu,

— wara li kkunsidra l-mozzjoni għal riżoluzzjoni tal-Kumitat għall-Ambjent, is-Saħħa Pubblika u s-Sikurezza tal-Ikel,

A. billi l-Ftehim ta' Pariġi daħal fis-seħħ fl-4 ta' Novembru 2016; billi mit-12 ta' Ottubru 2021, 191 mill-197 Parti għall-UNFCCC kienu ppreżentaw l-istrumenti tagħhom ta' ratifika, aċċettazzjoni, approvazzjoni jew adeżjoni man-NU;

B. billi, fis-17 ta' Diċembru 2020, l-UE u l-Istati Membri tagħha ppreżentaw verżjoni aġġornata tal-kontribut stabbilit fil-livell nazzjonali (NDC) tagħhom lill-UNFCCC, li jorbot lill-UE b'mira vinkolanti ta' tnaqqis domestiku nett mal-ekonomija kollha fl-emissjonijiet ta' gassijiet b'effett ta' serra (GHG) ta' mill-inqas 55 % sal-2030 meta mqabbel mal-livelli tal-1990 mingħajr kontribut minn krediti internazzjonali;

C. billi, skont ir-rapport tal-Programm tan-Nazzjonijiet Uniti għall-Ambjent (UNEP) tal-2020 dwar id-diskrepanza fl-emissjonijiet, l-impenji magħmula s'issa mill-firmatarji tal-Ftehim ta' Pariġi mhux se jkunu biżżejjed biex jintlaħaq l-għan komuni tiegħu u dan se jirriżulta f'tisħin globali ta' aktar minn 3 oC 'il fuq mil-livelli preindustrijali; jiddeplora l-fatt li ħafna Partijiet għall-UNFCCC għadhom ma ħadux biżżejjed azzjoni biex ikunu fit-triq it-tajba biex jissodisfaw l-NDCs tagħhom u li ħafna mill-progress li sar qed jixxejjen minn politiki kontroproduttivi bħas-sussidji kontinwi għall-fjuwils fossili u l-kostruzzjoni ta' impjanti ġodda li jaħdmu bil-faħam; iwissi f'dan il-kuntest, dwar ċirkwiti ta' feedback naturali pożittivi, li jista' jkollhom konsegwenzi katastrofiċi f'termini ta' tisħin globali;

D. billi l-konċentrazzjoni tal-gassijiet b'effett ta' serra ewlenin kompliet tiżdied fl-2020, minkejja t-tnaqqis temporanju fl-emissjonijiet relatati mal-COVID-19, u billi l-konċentrazzjoni tad-diossidu tal-karbonju (CO2) fl-atmosfera tagħna laħqet l-ogħla livell għal aktar minn 3 miljun sena, skont l-Organizzazzjoni Meteoroloġika Dinjija; billi l-2020 kienet waħda mill-aktar tliet snin sħan li qatt ġew dokumentati, b'temperaturi medji ta' 1,2o C 'il fuq mil-livelli preindustrijali; billi l-aħħar deċennju (2011-2020) kien l-aktar deċennju sħun li qatt ġie dokumentat;

E. billi l-politiki domestiċi tal-UE waħedhom mhumiex biżżejjed biex jiġu kkontrollati l-emissjonijiet globali ta' gassijiet b'effett ta' serra u biex tiġi limitata ż-żieda fit-temperatura skont il-Ftehim ta' Pariġi; billi hija kruċjali azzjoni globali kollettiva, immedjata u ambizzjuża biex iż-żieda fit-temperatura tiġi limitata għal 1,5 oC 'l fuq mil-livelli preindustrijali;

F. billi l-preambolu għall-Ftehim ta' Pariġi jirrikonoxxi “l-importanza li tiġi żgurata l-integrità tal-ekosistemi kollha, inklużi l-oċeani”, u billi l-Artikolu 4(1)(d) tal-UNFCCC jisħaq li l-Partijiet għalih għandhom jippromwovu l-ġestjoni sostenibbli, u l-konservazzjoni u t-titjib tal-bjar u tar-riżervi tal-gassijiet b'effett ta' serra kollha, inklużi l-bijomassa, il-foresti u l-oċeani kif ukoll ekosistemi terrestri, kostali u marini oħra; billi l-Artikolu 2(1)(b) tal-Ftehim ta' Pariġi jisħaq li l-adattament għat-tibdil fil-klima u l-iżvilupp ta' reżiljenza u emissjonijiet ta' gassijiet b'effett ta' serra baxxi għandhom isiru b'mod li ma jheddidx il-produzzjoni tal-ikel; billi r-rapport ta' valutazzjoni globali tal-IPBES dwar il-bijodiversità u s-servizzi ekosistemiċi jissottolinja li l-użu sostenibbli tan-natura jkun essenzjali għall-mitigazzjoni ta' interferenza antropoġenika perikoluża mas-sistema klimatika u l-adattament għaliha;

G. billi l-impatti tat-tibdil fil-klima u t-telfien tal-bijodiversità huma tnejn mill-aktar sfidi u riskji importanti għas-soċjetajiet tal-bniedem; jinnota li l-parti l-kbira tal-politiki preċedenti indirizzaw il-problemi tat-tibdil fil-klima u t-telfien tal-bijodiversità b'mod indipendenti;

H. billi l-miri globali tal-bijodiversità ta' Aichi għall-2020 ma ġewx issodisfati, u dan żied l-urġenza biex il-konservazzjoni tal-bijodiversità tiġi estiża malajr fir-rigward tal-ambizzjoni u l-kamp ta' applikazzjoni tagħha;

I. billi l-preservazzjoni tal-oċeani hija kruċjali, mhux biss bħala sors primarju tal-ikel, iżda anki minħabba l-importanza tagħhom għaċ-ċiklu tal-karbonju, ir-regolamentazzjoni tal-klima u l-produzzjoni tal-parti l-kbira tal-ossiġenu fl-arja li nieħdu; billi r-rapport speċjali tal-IPCC dwar l-oċean u l-krijosfera, jispeċifika li l-mekkaniżmi klimatiċi jiddependu mis-saħħa tal-oċeani u li l-ekosistemi marini huma attwalment affettwati mit-tisħin globali, it-tniġġis, l-isfruttament żejjed tal-bijodiversità marina, l-aċidifikazzjoni, id-deossiġenazzjoni u l-erożjoni tal-kosta; billi r-rapport ifakkar ukoll li mill-1970, l-oċeani saru progressivament aktar sħan u assorbew aktar minn 90 % tas-sħana żejda fis-sistema klimatika, u li l-oċeani huma parti mis-soluzzjoni għall-mitigazzjoni tal-effetti tat-tibdil fil-klima u l-adattament għalihom; billi huwa għalhekk meħtieġ li jitnaqqsu l-emissjonijiet ta' gassijiet b'effett ta' serra u t-tniġġis tal-ekosistemi u li jittejbu l-bjar tal-karbonju naturali;

J. billi soluzzjonijiet ibbażati fuq in-natura u approċċi bbażati fuq l-ekosistema għandhom rwol ewlieni fil-mitigazzjoni tat-tibdil fil-klima u l-adattament għalih; billi l-protezzjoni u r-restawr tal-bjar tal-karbonju naturali li jeżistu diġà u jiffuzjonaw b'mod effettiv, inklużi riżervi tal-karbonju fl-oċeani, huma essenzjali;

K. billi l-foresti għandhom rwol ewlieni fil-ġlieda kontra t-tibdil fil-klima, billi jaġixxu bħala bjar tal-karbonju u jassorbu madwar 2 biljun tunnellata ta' CO2 fis-sena; billi l-protezzjoni u t-titjib tal-foresti tad-dinja huma wieħed mill-aktar forom kosteffettivi tal-azzjoni dwar il-klima u billi, jekk jiġu implimentati bis-sħiħ, l-azzjonijiet tal-mitigazzjoni tat-tibdil fil-klima u l-adattament għalih ibbażati fuq il-foresti jistgħu jnaqqsu l-emissjonijiet ta' gassijiet b'effett ta' serra b'madwar 15-il gigatunnellata ta' CO2 fis-sena sal-2050, li jista' jkun potenzjalment biżżejjed biex it-tisħin globali jiġi limitat għal ferm inqas minn 2 oC;

L. billi t-tnaqqis tad-deforestazzjoni u d-degradazzjoni tal-foresti jista' jikkontribwixxi għat-tnaqqis tal-emissjonijiet ta' gassijiet b'effett ta' serra kkawżati mill-bniedem b'firxa wiesgħa, minn 0,4 sa 5,8 gigatunnellata ta' ekwivalenti ta' CO2 kull sena (9);

M. billi kwart tal-Emisfera tat-Tramuntana huwa kopert b'art iffriżata b'mod permanenti, magħrufa bħala permafrost; billi bħala riżultat ta' żieda fit-temperaturi globali, il-permafrost Artiku qed jinħall b'veloċità mingħajr preċedent; billi l-permafrost huwa riżerva massiva għall-gassijiet b'effett ta' serra bil-potenzjal li żżomm sa 1 600 gigatunnellata ta' CO2 – kważi d-doppju ta' dak li hemm attwalment fl-atmosfera – iżda anki metan u ossidu nitruż; billi r-rilaxx tiegħu jista' jaċċellera u jaggrava serjament it-tisħin globali (10);

N. billi skont l-Organizzazzjoni Dinjija tas-Saħħa, it-tibdil fil-klima projettat se jikkawża madwar 250 000 mewta addizzjonali fis-sena sal-2030 u l-kostijiet tal-ħsara diretta għas-saħħa huma stmati għal bejn USD 2 u 4 biljun kull sena sal-2030;

O. billi t-telfien tal-bijodiversità assoċjat mat-trasformazzjoni tal-pajsaġġi jista' jwassal għal riskju ogħla ta' mard emerġenti f'xi każijiet, fejn l-ispeċijiet li jadattaw sew għall-pajsaġġi ddominati mill-bnedmin huma kapaċi jġorru wkoll patoġeni li joħolqu riskju għoli ta' trażmissjoni żoonotika;

P. billi t-tniġġis tal-arja u t-tibdil fil-klima huma interkonnessi mill-qrib u jikkondividu xi wħud mill-istess sorsi antropoġeniċi; billi skont l-Organizzazzjoni Dinjija tas-Saħħa, it-tniġġis tal-arja ambjentali jammonta għal stima ta' 4,2 miljun mewta kull sena madwar id-dinja minħabba puplesija, mard tal-qalb, kanċer tal-pulmun, u mard respiratorju akut u kroniku;

Q. billi skont l-Uffiċċju tan-Nazzjonijiet Uniti għat-Tnaqqis tar-Riskju tad-Diżastri, l-għadd ta' diżastri rreġistrati u l-livell ta' telf ekonomiku kważi rduppjaw f'dawn l-aħħar 20 sena, ħafna minnhom minħabba riskju sinifikanti fl-għadd ta' diżastri relatati mal-klima;

R. billi t-tibdil fil-klima u l-effetti devastanti tiegħu diġà qed jinfluwenzaw il-mudelli ta' migrazzjoni; billi skont studju tal-Bank Dinji mill-2018, kważi 3 % tal-popolazzjoni tar-reġjuni tal-Afrika sub-Saħarjana, l-Asja t'Isfel u l-Amerka Latina jistgħu jkunu mġiegħla jiċċaqilqu fi ħdan il-pajjiżi tagħhom stess biex jaħarbu l-impatti li jevolvu bil-mod tat-tibdil fil-klima (11); billi mingħajr effetti ta' adattament miftiehma, aktar minn 700 miljun persuna li jgħixu f'żoni kostali baxxi u stati gżejjer żgħar ikunu f'riskju li jiffaċċjaw maltempati aktar qawwija, għargħar u fl-aħħar mill-aħħar telf u rilokazzjoni tal-art;

S. billi l-Ftehim ta' Pariġi huwa l-ewwel trattat internazzjonali li jirrikonoxxi b'mod espliċitu r-rabta bejn l-azzjoni dwar il-klima u d-drittijiet tal-bniedem, u b'hekk jippermetti l-użu ta' strumenti ġuridiċi eżistenti relatati mad-drittijiet tal-bniedem biex iħeġġu lill-Istati u lill-korporazzjonijiet privati jnaqqsu l-emissjonijiet; billi ma hemm ebda strument konkret fi ħdan il-Ftehim ta' Pariġi biex l-atturi statali u korporattivi jinżammu responsabbli għall-impatt tagħhom fuq it-tibdil fil-klima u l-eżerċizzju tad-drittijiet tal-bniedem;

T. billi t-tibdil fil-klima għandu wkoll dimensjoni sinifikanti tad-drittijiet tal-bniedem, peress li jaffettwa direttament u indirettament ir-realizzazzjoni ta' għadd ta' drittijiet tal-bniedem rikonoxxuti b'mod universali, bl-akbar impatt fuq gruppi vulnerabbli bħan-nisa, it-tfal, l-anzjani, il-persuni morda, il-gruppi b'introjtu baxx u l-popli indiġeni; billi kemm il-UNFCCC kif ukoll il-Ftehim ta' Pariġi huma bbażati fuq is-solidarjetà interġenerazzjonali u l-impenn tal-Istati li jipproteġu s-sistema tal-klima għall-benefiċċju tal-ġenerazzjonijiet attwali u futuri; billi t-tibdil fil-klima jaggrava l-isfidi li l-popli indiġeni qed jiffaċċjaw bħalissa u jwassal għal emarġinazzjoni u inugwaljanzi kulturali, ekonomiċi u politiċi saħansitra aktar profondi;

U. billi l-azzjoni dwar il-klima hija waħda mill-SDGs tan-Nazzjonijiet Uniti, adottati mill-Istati Membri kollha tan-Nazzjonijiet Uniti fl-2015 bħala parti mill-Aġenda 2030 għall-Iżvilupp Sostenibbli;

V. billi fl-2009, il-Partijiet għall-UNFCCC impenjaw ruħhom li jimmobilizzaw USD 10 biljun fis-sena mill-2020, li aktar tard ġie affermat mill-ġdid fil-Ftehim ta' Pariġi; billi, madankollu, il-wegħdiet reali tal-pajjiżi żviluppati għadhom 'il bogħod ħafna milli jilħqu l-għan kollettiv; billi żdiedu l-impatti tat-tibdil fil-klima u l-ħtiġijiet fil-pajjiżi li qed jiżviluppaw, b'mod partikolari pajjiżi l-anqas żviluppati u stati gżejjer żgħar li qed jiżviluppaw;

W. billi l-Programm ta' Żvilupp tan-Nazzjonijiet Uniti jistma li se jkunu meħtieġa USD 140-300 biljun kull sena sal-2030 biex jiġu koperti biss il-ħtiġijiet ta' adattament tal-pajjiżi li qed jiżviluppaw, u li dawn se jiżdiedu għal USD 280-500 biljun kull sena sal-2050 (12);

X. billi d-dewmien sfortunat ta' sena tal-Konferenzi tal-Partijiet tal-2020 għall-UNFCCC u l-Konvenzjoni dwar id-Diversità Bijoloġika (KDB) minħabba t-tifqigħa tal-COVID-19 jipprovdi opportunità unika biex issir bidla minn mudell reattiv għal mudell proattiv u ta' prekawzjoni u fl-aħħar mill-aħħar issir il-bidla trasformattiva meħtieġa; billi avvanzi xjentifiċi ġodda għandhom jinformaw u jsaħħu r-rabtiet bejn kemm l-aġendi internazzjonali kif ukoll l-implimentazzjoni tagħhom fil-livell nazzjonali;

Y. billi filwaqt li d-dinja għaddejja tindirizza l-impatti attwali tal-pandemija tal-COVID-19, il-kriżi klimatika ma telqitx; billi l-irkupru ekonomiku għandu jintuża bħala opportunità unika biex jiġi aċċellerat il-pass tat-tranżizzjoni lejn in-newtralità klimatika u jiġi żgurat perkors ta' 1,5 oC billi jiġi żviluppat mudell soċjoekonomiku li jkun kompatibbli mal-konfini planetarji u billi l-investimenti jiġu ddirezzjonati lejn ir-restawr ta' ekosistemi naturali biex b'hekk tissaħħaħ il-kapaċità adattiva tal-ekosistema, kif ukoll f'oqsma prijoritarji bħall-effiċjenza fl-użu tal-enerġija, il-produzzjoni sostenibbli tal-ikel, it-teknoloġiji tal-enerġija rinnovabbli, it-teknoloġiji b'emissjonijiet żero innovattivi u sostenibbli u l-infrastruttura relatata neċessarja, u billi l-investimenti jiġu ddirezzjonati lil hinn minn attivitajiet li qed jagħmlu ħsara lill-klima u lill-ambjent billi jiġi ssimplifikat il-prinċipju “la tagħmilx ħsara sinifikanti” fid-deċiżjonijiet kollha ta' investiment; billi f'dan il-proċess ta' tranżizzjoni, għandhom jitqiesu kif xieraq id-differenzi fil-ħtiġijiet u l-kapaċitajiet bejn ir-reġjuni, filwaqt li jiġu rrispettati l-prinċipji ta' tranżizzjoni ġusta;

Z. billi skont l-Aġenzija Ewropea għall-Ambjent “bidla sistemika” tfisser forma ta' bidla fundamentali, trasformattiva u trażversali li tinvolvi tibdil maġġuri fl-għanijiet, l-inċentivi, it-teknoloġiji, il-prattiki u n-normi soċjali ta' sistemi, kif ukoll f'sistemi tal-għarfien u approċċi governattivi, u l-orjentazzjoni mill-ġdid tagħhom; billi għas-sistemi soċjetali ewlenin, dan ifisser it-tfassil mill-ġdid mhux biss tat-teknoloġiji u l-proċessi ta' produzzjoni iżda anki tal-mudelli ta' konsum u l-metodi ta' għajxien fid-dawl ta' alternattivi aktar sostenibbli li jagħmlu enfasi fuq, pereżempju, il-benessri u r-reżiljenza (13);

AA. billi s-soluzzjonijiet ibbażati fuq in-natura u l-approċċi bbażati fuq l-ekosistema għandhom il-potenzjal li jipprovdu rabtiet politiċi b'saħħithom bejn l-UNFCCC, il-KDB u l-Konvenzjoni ta' Rio l-oħra dwar id-Deżertifikazzjoni, filwaqt li jipprovdu opportunità għall-presidenzi u s-segretarjati tat-tliet ftehimiet kollha biex jaħdmu flimkien biex jindirizzaw it-tibdil fil-klima u t-telfien tal-bijodiversità b'mod integrat u koerenti;

AB. billi l-Patt Ekoloġiku Ewropew u l-pjan Next Generation EU huma opportunità unika biex tissaħħaħ l-ekonomija tal-UE u biex din issir aktar innovattiva, kompetittiva u orjentata lejn il-futur, u b'hekk jipprevedu tmexxija Ewropea fir-rigward tal-ekonomija ekoloġika, u l-iżvilupp tal-mudell soċjali Ewropew u l-ekonomija soċjali tas-suq;

AC. billi r-riskji relatati mat-tibdil fil-klima għas-saħħa, għall-għajxien, għas-sigurtà tal-ikel, għall-provvista tal-ilma u għat-tkabbir ekonomiku huma mistennija jkunu ħafna ogħla b'tisħin globali ta' 2 oC; billi l-limitazzjoni tat-tisħin globali għal 1,5 oC meta mqabbel ma' 2 oC hija projettata li tnaqqas l-impatti fuq l-ekosistemi terrestri, tal-ilma ħelu u kostali u li żżomm aktar mis-servizzi tagħhom għall-bnedmin; billi huwa għalhekk fundamentali li jiġu segwiti sforzi biex iż-żieda fit-temperatura tiġi limitata għal 1,5 oC 'il fuq mil-livelli preindustrijali;

AD. billi t-tmexxija permezz tal-eżempju tal-UE hija kruċjali biex il-pajjiżi terzi jiġu involuti fil-ġlieda kontra t-tibdil fil-klima u b'hekk jiżdied il-livell ta' ambizzjoni klimatika globali;

AE. billi l-UE jeħtiġilha tirrikonoxxi u taġixxi fuq ir-responsabbiltà tagħha stess għal emissjonijiet ta' gassijiet b'effett ta' serra storiċi u d-diskrepanza fl-iżvilupp bejn it-Tramuntana tad-Dinja u n-Nofsinhar tad-Dinja;

AF. billi f'konformità mal-Artikolu 2(1)(c) tal-Ftehim ta' Pariġi, flussi ta' finanzjament konsistenti ma' perkors lejn emissjonijiet baxxi ta' gassijiet b'effett ta' serra u l-iżvilupp reżiljenti għat-tibdil fil-klima huma kruċjali fil-ġlieda kontra t-theddida tat-tibdil fil-klima;

AG. billi s-sensibilizzazzjoni pubblika u l-involviment taċ-ċittadini fl-azzjoni dwar il-klima qed jikbru; billi ċ-ċittadini jitolbu aktar azzjoni mill-gvernijiet u miżuri ambizzjużi biex jiġi indirizzat it-tibdil fil-klima;

AH. billi t-tieni perjodu ta' impenn tal-Protokoll ta' Kjoto ġie konkluż fil-31 ta' Diċembru 2020; billi l-gwida dwar kif għandu jiġi kkunsidrat it-tnaqqis tal-emissjonijiet ta' attivitajiet tal-mekkaniżmu għal żvilupp nadif lil hinn mill-31 ta' Diċembru 2020 ġiet posposta; billi ġew introdotti miżuri temporanji biex jiġu estiżi l-attivitajiet tal-mekkaniżmu għal żvilupp nadif lil hinn mill-2020; billi l-Laqgħa tal-Partijiet għall-Protokoll ta' Kjoto hija skedata li ssir flimkien mal-COP26 fi Glasgow;

1. Ifakkar li t-tibdil fil-klima u t-telfien tal-bijodiversità huma fost l-aktar sfidi importanti li qed tħabbat wiċċha magħhom l-umanità u li l-gvernijiet kollha madwar id-dinja jeħtiġilhom jagħmlu l-almu tagħhom biex jiġġieldu dan it-tibdil mingħajr dewmien; jissottolinja li l-kooperazzjoni internazzjonali, l-involviment tal-atturi mhux statali, is-solidarjetà, azzjoni koerenti sostnuta mix-xjenza u impenn sod biex tissaħħaħ l-ambizzjoni huma meħtieġa biex tiġi ssodisfata r-responsabbiltà kollettiva tagħna li nillimitaw it-tisħin globali u nipprevjenu t-telfien tal-bijodiversità, u b'hekk nissalvagwardjaw il-pjaneta kollha kemm hi u l-benessri ta' kulħadd; jinnota, f'dan ir-rigward, it-talba mis-Segretarju Ġenerali tal-Nazzjonijiet Uniti António Guterres fejn ħeġġeġ lill-gvernijiet kollha madwar id-dinja jiddikjaraw stat ta' emerġenza klimatika sakemm id-dinja tilħaq emissjonijiet ta' gassijiet b'effett ta' serra żero netti;

2. Jesprimi tħassib dwar is-sejbiet tar-rapport tal-UNEP tal-2020 dwar id-diskrepanza fl-emissjonijiet, b'mod partikolari l-fatt li, minkejja tnaqqis temporanju fl-emissjonijiet tas-CO2 ikkawżat mill-pandemija tal-COVID-19, l-emissjonijiet previsti fl-ambitu tal-NDCs mhux kondizzjonali sottomessi, jekk jiġu implimentati bis-sħiħ, iħallu lid-dinja fit-triq lejn żieda fit-temperatura ta' 3,2 oC; jilqa' l-aġġornamenti għall-NDCs imħabbra s'issa, li żiedu l-ambizzjoni klimatika; jinnota bi tħassib, madankollu, li dawk il-kontributi xorta mhux se jkunu biżżejjed biex ipoġġu l-emissjonijiet fi triq biex jilħqu l-għan tal-Ftehim ta' Pariġi; jinsab allarmat bir-rapport ta' sinteżi dwar l-NDC tal-UNFCCC ta' Settembru 2021, li sab li meta jitqiesu flimkien, l-NDCs kollha kif sottomessi qabel it-30 ta' Lulju 2021 jimplikaw żieda konsiderevoli fl-emissjonijiet globali ta' gassijiet b'effett ta' serra fl-2030 meta mqabbla mal-2010 – madwar 16 %; jenfasizza li skont l-IPCC, il-perkors lejn 1,5 oC jissarraf fi tnaqqis tal-emissjonijiet globali ta' mill-inqas 45 % sal-2030 meta mqabbel mal-livelli tal-2010;

3. Ifakkar f'deċiżjoni reċenti ta' qorti kostituzzjonali li ddeċidiet li l-protezzjoni tal-klima mhijiex diskrezzjoni politika u li d-dispożizzjonijiet dwar il-protezzjoni ambjentali fil-kostituzzjoni jimponu obbligu kostituzzjonali fuq l-istat biex jikseb in-newtralità klimatika;

4. Jissottolinja li skont ir-rapport tal-2020 dwar id-diskrepanza fl-emissjonijiet, irkupru ekoloġiku mill-pandemija jista' jnaqqas madwar 25 % mill-emissjonijiet ta' gassijiet b'effett ta' serra sal-2030, u b'hekk ipoġġihom fil-firxa ta' emissjonijiet li jagħtu ċans ta' 66 % biex it-temperaturi jinżammu taħt iż-2 oC, għalkemm dan xorta mhux biżżejjed biex it-tisħin globali jiġi limitat għal 1,5 oC; jissottolinja, għalhekk, li l-miżuri ta' rkupru jistgħu jinfluwenzaw b'mod qawwi jekk jiġux issodisfati l-miri tal-Ftehim ta' Pariġi; jistieden lill-gvernijiet jagħmlu kull sforz biex jimplimentaw irkupru ekoloġiku filwaqt li jsaħħu l-wegħdiet tagħhom skont l-għanijiet tal-Ftehim ta' Pariġi u jtejbu l-NDCs tagħhom qabel il-COP26, filwaqt li jadottaw politiki bbażati fuq ix-xjenza; jisħaq li skont riċerka reċenti, l-issodisfar tal-għan tat-temperatura tal-Ftehim ta' Pariġi jirrappreżenta politika klimatika “ekonomikament ottimali” (14);

5. Jilqa' l-impenn tal-pajjiżi tal-G7 li jagħmlu sforzi ambizzjużi u aċċellerati biex jnaqqsu l-emissjonijiet biex il-limitu ta' żieda fit-temperatura ta' 1,5 oC jinżamm f'livell li jkun jista' jintlaħaq (15); ifakkar li dan iwassal għal għadd kbir ta' kobenefiċċji għall-ambjent, l-ekonomija, is-soċjetà u s-saħħa pubblika; jenfasizza l-għadd dejjem jikber ta' pajjiżi li qed jimpenjaw ruħhom għall-għanijiet ta' emissjonijiet żero netti sa nofs is-seklu; jissottolinja, madankollu, li dawn l-impenji jridu jissarrfu b'mod urġenti f'politiki, azzjonijiet u riżorsi finanzjarji b'saħħithom fuq perjodu qasir, u riflessi fl-NDCs riveduti tagħhom li għandhom jiġu sottomessi qabel il-COP26 fil-forma ta' miri klimatiċi miżjuda għall-2030 sabiex l-emissjonijiet globali jilħqu l-ogħla livell possibbli mill-aktar fis possibbli; iħeġġeġ lill-pajjiżi tal-G20 jassumu rwol ta' protagonista fiż-żieda fl-ambizzjoni kemm fuq perjodu qasir kif ukoll fit-tul;

6. Jilqa' l-fatt li ħames snin wara d-dħul fis-seħħ tal-Ftehim ta' Pariġi, l-akbar ekonomiji globali qed jinvolvu ruħhom f'ġirja lejn in-newtralità klimatika; jiġbed l-attenzjoni għall-fatt li l-impenji ta' emissjonijiet żero netti jeħtieġ li jiġu sostnuti minn strateġiji fit-tul sottomessi lill-UNFCCC; jisħaq fuq il-ħtieġa li dawk l-impenji jissarrfu f'miżuri u politiki effettivi fil-livelli u s-setturi kollha;

7. Jenfasizza l-importanza li l-fjuwils fossili kollha jiġu eliminati gradwalment mill-aktar fis possibbli; jirrikonoxxi l-konklużjonijiet tar-rapport tal-Aġenzija Internazzjonali tal-Enerġija bit-titolu “Newtralità Klimatika sal-2050”, li juri tnaqqis qawwi fid-domanda għall-fjuwils fossili, u b'hekk jiċħad il-ħtieġa ta' investiment fil-provvista ta' fjuwils fossili ġodda, u li l-kisba tal-mira ta' 1,5 oC tirrikjedi li l-ebda żona ġdida taż-żejt u tal-gass ma għandha tiġi approvata għall-iżvilupp u li ma tinbena l-ebda minjiera tal-faħam ġdida jew tiġi estiża waħda eżistenti mill-2021; jappoġġja l-impenn tal-pajjiżi tal-G7 li jtemmu l-finanzjament tal-faħam b'emissjonijiet mhux imnaqqsa sal-aħħar tal-2021; jistieden lill-pajjiżi tal-G7 biex imexxu bl-eżempju fir-rigward tat-tranżizzjoni tal-enerġija u jwaqqfu l-investimenti l-ġodda kollha fl-estrazzjoni tal-fjuwils fossili; jappoġġja l-Presidenza tal-COP26, ir-Renju Unit, u l-Powering Past Coal Alliance fit-tfittxija ta' ftehim biex titwaqqaf il-kostruzzjoni ta' kwalunkwe impjant tal-enerġija ġdid imħaddem bil-faħam b'emissjonijiet mhux imnaqqsa; jirrikonoxxi li l-fjuwils fossili ma għandhom l-ebda rwol fit-tul fit-taħlita tal-enerġija tal-UE u jistieden lill-Istati Membri, f'kooperazzjoni mal-Kummissjoni, jadottaw pjanijiet nazzjonali sabiex jeliminaw gradwalment il-fjuwils fossili kollha mill-aktar fis possibbli sabiex tintlaħaq in-newtralità klimatika sa mhux aktar tard mill-2050;

8. Jappoġġja b'mod espliċitu l-inizjattiva mnedija mid-Danimarka u l-Costa Rica biex tinħoloq alleanza ta' pajjiżi li lesti jneħħu gradwalment il-produzzjoni taż-żejt u tal-gass u jwaqqfu l-għoti ta' permessi għal esplorazzjoni ġdida; ifakkar fil-konklużjonijiet tar-rapport tal-Aġenzija Internazzjonali tal-Enerġija bit-titolu “Net Zero by 2050 – A Roadmap for the Global Energy Sector” (Newtralità Karbonika sal-2050 – Pjan Direzzjonali għas-Settur tal-Enerġija Globali), li jikkonfermaw li tali miżuri huma meħtieġa sabiex tintlaħaq il-mira ta' 1,5 oC;

9. Ifakkar li l-Partijiet kollha għandhom jagħmlu l-flussi finanzjarji – pubbliċi u privati, domestiċi u internazzjonali – konsistenti ma' perkors ta' 1,5 oC u żvilupp reżiljenti għall-klima; iħeġġeġ lill-Kummissjoni tipprovdi, bħala parti mill-pakkett dwar il-klima u l-enerġija li se jiġi ppubblikat fl-14 ta' Diċembru 2021, rieżami komprensiv tas-sitwazzjoni attwali rigward il-konformità tal-Unjoni u tal-Istati Membri mal-Artikolu 2(1)(c) tal-Ftehim ta' Pariġi, u tieħu l-miżuri kollha meħtieġa biex tagħlaq kwalunkwe lakuna;

10. Jesprimi tħassib serju dwar l-interess globali dejjem akbar fir-riżervi tal-fjuwils fossili fl-Artiku, li qed isiru aktar aċċessibbli hekk kif il-kisja tal-baħar bis-silġ qiegħda tonqos minħabba t-tibdil fil-klima; jenfasizza l-vulnerabbiltà tan-natura fl-Artiku u d-diffikultà estrema biex titnaddaf l-ekosistema wara tixrid taż-żejt minn blowouts, tnixxijiet minn sistemi ta' pajpijiet jew inċidenti tat-trasport bil-baħar; iħeġġeġ lill-UE u lill-Istati Membri tagħha jitolbu moratorju globali kontra l-esplorazzjoni taż-żejt offshore fl-Artiku;

11. Jisħaq fuq il-ħtieġa li jinbnew mill-ġdid koalizzjonijiet internazzjonali għal eżitu ta' integrità ambjentali għolja u b'livell għoli ta' ambizzjoni fil-COP26; jistieden lill-Kummissjoni u lill-Istati Membri jaħdmu mill-qrib ma' pajjiżi li huma emittenti kbar u b'vulnerabbiltà klimatika, sħab trans-Atlantiċi u l-Presidenza tar-Renju Unit tal-COP26 biex jitwasslu proposti politiċi fil-konferenza dwar kif il-pajjiżi għandhom jaċċelleraw l-azzjoni biex tingħalaq id-diskrepanza fl-ambizzjoni sabiex it-tisħin globali jinżamm taħt il-1,5 oC; jinkoraġġixxi lill-UE żżid is-sensibilizzazzjoni diplomatika u l-bini tal-alleanza tagħha mal-pajjiżi l-aktar vulnerabbli u li qed jiżviluppaw sabiex tibni rabtiet bejn il-pajjiżi żviluppati u dawk li qed jiżviluppaw, li storikament kien kruċjali biex jintlaħqu l-eżiti l-aktar ambizzjużi fil-COPs;

12. Jilqa' l-fatt li l-President Biden ħa azzjoni biex jerġa' jdaħħal lill-Istati Uniti fil-Ftehim ta' Pariġi fl-ewwel jum tiegħu fil-kariga u l-impenn tiegħu li jnaqqas l-emissjonijiet ta' gassijiet b'effett ta' serra fl-Istati Uniti bin-nofs sal-2030 meta mqabbla mal-livelli tal-2005 u jimmira għal emissjonijiet żero netti sal-2050; jistenna li miżuri politiċi konkreti u flussi finanzjarji jsegwu f'waqthom sabiex jiġu ssodisfati l-impenji tal-Istati Uniti; jisħaq fuq l-importanza tas-sħubija bejn l-Unjoni Ewropea u l-Istati Uniti u t-tmexxija tagħhom biex jintlaħqu l-għanijiet tal-Ftehim ta' Pariġi; jenfasizza li l-indirizzar tat-tibdil fil-klima, id-degradazzjoni ambjentali u t-telfien tal-bijodiversità, il-promozzjoni tat-tkabbir ekoloġiku u l-protezzjoni tal-oċeani tagħna huma fil-qalba tal-Aġenda Trans-Atlantika Konġunta l-ġdida, u li l-UE u l-Istati Uniti impenjaw ruħhom b'mod konġunt li jagħmlu kull sforz biex iżommu limitu ta' 1,5 oC fuq iż-żieda fit-temperatura globali f'livell li jista' jintlaħaq; jirrikonoxxi l-isforzi tal-President Biden biex isaħħaħ l-ambizzjoni globali rigward l-azzjoni dwar il-klima, inkluż bl-organizzazzjoni tas-Summit tal-Mexxejja dwar il-Klima f'April 2021;

13. Jenfasizza r-rwol taċ-Ċina bħala t-tieni l-akbar ekonomija tad-dinja u l-pajjiż bl-ogħla emissjonijiet totali ta' gassijiet b'effett ta' serra; jirrikonoxxi r-rieda taċ-Ċina li sservi bħala forza kostruttiva fin-negozjati globali dwar il-klima; jinnota, madankollu, bi tħassib partikolari, il-livell għoli kontinwu ta' dipendenza tagħha mill-faħam, u jħeġġeġ lill-gvern tagħha biex ikompli jagħmel pressjoni ħalli t-tranżizzjoni ekoloġika tiġi aċċellerata bħala prerekwiżit ewlieni biex jintlaħqu l-għanijiet globali tal-Ftehim ta' Pariġi; jinnota t-tħabbira tal-President Xi Jinping f'Settembru 2020 li ċ-Ċina se tikseb l-ogħla livell ta' emissjonijiet tas-CO2 qabel l-2030 u n-newtralità karbonika qabel l-2060; jissottolinja li dawk l-impenji għandhom ikopru l-emissjonijiet kollha ta' gassijiet b'effett ta' serra; jistenna aktar impenji kif ukoll miżuri politiċi konkreti u flussi finanzjarji allinjati sabiex dawn jiġu ssodisfati;

14. Jenfasizza li skont l-IPBES, il-kawżi sottostanti tal-pandemiji huma l-istess tibdil ambjentali globali li jixpruna t-telfien tal-bijodiversità u t-tibdil fil-klima, inklużi t-tibdil fl-użu tal-art, l-espansjoni u l-intensifikazzjoni agrikoli, u l-kummerċ u l-konsum tal-annimali selvaġġi, kif ukoll xprunaturi oħra; jisħaq li l-pandemija wriet l-importanza tal-prinċipji “saħħa waħda” u “saħħa fil-politiki kollha” fit-tfassil tal-politika u li huma meħtieġa bidliet trasformattivi; Ifakkar li l-preambolu tal-Ftehim ta' Pariġi jirrikonoxxi d-“dritt għas-saħħa” bħala dritt fundamentali; jissottolinja l-fatt li l-Artikolu 4(1)(f) tal-UNFCCC jiddikjara li l-Partijiet kollha għaliha għandhom jużaw “metodi xierqa, pereżempju valutazzjonijiet tal-impatt, imfassla u determinati fuq livell nazzjonali, bil-għan li jiġu minimizzati l-effetti negattivi fuq l-ekonomija, is-saħħa pubblika u l-kwalità tal-ambjent, ta' proġetti jew miżuri li jitwettqu biex itaffu jew jadattaw għat-tibdil fil-klima”; iqis li s-saħħa għandha tiġi inkluża fil-pjanijiet ta' adattament nazzjonali u fil-komunikazzjonijiet nazzjonali lill-UNFCCC;

15. Jenfasizza li l-kisba tal-objettivi tal-Ftehim ta' Pariġi u l-għanijiet tan-newtralità klimatika tiegħu tirrikjedi investiment massiv u trasformazzjoni mingħajr preċedent tas-setturi kollha tal-ekonomiji tagħna; jemmen li din it-trasformazzjoni lejn mudell ekonomiku sostenibbli ġdid tista' tinkiseb biss jekk tiggarantixxi tranżizzjoni ġusta, li tikkombina progress soċjali u ekoloġiku, ittejjeb il-benessri tan-nies u ma tħalli lil ħadd jibqa' lura;

COP26 fi Glasgow

16. Jesprimi dispjaċir għan-nuqqas ta' progress fil-COP25 f'Madrid fl-2019 u għan-nuqqas ta' impenji u trasparenza ta' xi Partijiet; jesprimi dispjaċir għall-fatt li l-finalizzazzjoni tal-Ġabra ta' Regoli għall-Ftehim ta' Pariġi ġiet posposta għal COP sussegwenti, u li l-eżitu tad-diskussjonijiet dwar it-telf u l-ħsara seta' kien aktar ambizzjuż; jirrikonoxxi, minkejja d-diffikultajiet organizzattivi, il-progress li sar fir-rigward ta' aspetti importanti, bħall-promozzjoni tad-dimensjoni soċjali fl-aġenda klimatika u l-mobilizzazzjoni tal-massa ta' atturi mhux statali;

17. Jenfasizza li huwa essenzjali li l-COP26 toħloq kunsens ġdid dwar l-azzjoni dwar l-klima u l-ambizzjoni neċessarji biex tinkiseb in-newtralità klimatika globali sa nofs is-seklu u dwar miżuri politiċi robusti fuq perjodu qasir u medju;

18. Jistieden lill-Partijiet kollha għall-UNFCCC biex, f'kooperazzjoni mar-reġjuni u mal-atturi mhux statali, b'mod partikolari s-soċjetà ċivili, jagħtu kontribut kostruttiv favur il-proċess li jwassal għall-COP26, li matulu l-NDCs jeħtieġ li jittejbu bil-għan li tiġi żgurata l-kompatibbiltà tagħhom mal-għan fit-tul dwar it-temperatura tal-Ftehim ta' Pariġi, u l-aqwa għarfien xjentifiku disponibbli, u li jirriflettu l-ogħla ambizzjoni possibbli tal-Partijiet; jenfasizza li, peress li l-wegħdiet attwali mhumiex biżżejjed biex jintlaħqu l-għanijiet tal-Ftehim u l-emissjonijiet globali ta' gassijiet b'effett ta' serra jridu jilħqu l-ogħla livell b'mod urġenti u mbagħad jonqsu drastikament, il-Partijiet kollha għandhom iżidu l-isforzi tagħhom u jaġġornaw l-NDCs tagħhom, skont l-għanijiet tal-Ftehim ta' Pariġi, u jitlob speċjalment lill-UE u lin-nazzjonijiet kollha tal-G20 biex juru tmexxija globali f'dan ir-rigward, u jimpenjaw ruħhom ukoll li jilħqu n-newtralità klimatika sa mhux aktar tard mill-2050;

19. Jenfasizza li, skont ir-rapport tal-UNEP tal-2020 dwar id-diskrepanza fl-emissjonijiet, l-emissjonijiet tal-1 % ta' dawk l-aktar għonja mill-popolazzjoni globali jammontaw għal aktar minn darbtejn is-sehem ikkombinat tal-ifqar 50 %; jinnota li aktar riċerka (16) tissuġġerixxi li, fi ħdan l-UE, l-10 % ta' dawk l-aktar għonja miċ-ċittadini tal-UE kienu responsabbli għal kważi terz tal-emissjonijiet tal-konsum kumulattivi tal-UE bejn l-1990 u l-2015, u li matul l-istess perjodu l-emissjonijiet tal-konsum annwali totali tal-ifqar 50 % taċ-ċittadini tal-UE naqsu b'24 % filwaqt li dawk tal-10 % l-aktar għonja żdiedu sa 3 %; jisħaq fuq il-ħtieġa li tiġi indirizzata l-ekwità fl-implimentazzjoni tal-Ftehim ta' Pariġi, u biex l-Unjonitikkontrolla u tnaqqas drastikament l-emissjonijiet, filwaqt li tipprovdi appoġġ għall-ifqar familji biex tiġi żgurata tranżizzjoni ġusta;

20. Jistieden lill-Kummissjoni tinvolvi ruħha ma' emittenti maġġuri oħra tas-CO2 sabiex jinħoloq klabb tal-klima internazzjonali tal-pajjiżi li qed iwittu t-triq għan-newtralità klimatika, b'għanijiet komuni dwar it-tnaqqis tal-emissjonijiet ta' gassijiet b'effett ta' serra, il-kisba tan-newtralità klimatika sa mhux aktar tard mill-2050, l-istabbiliment ta' definizzjoni ta' standards uniformi għall-kejl tal-emissjonijiet, ta' prezzijiet espliċiti u impliċiti komparabbli tas-CO2 fis-setturi industrijali u tal-enerġija, u dwar il-protezzjoni tal-pajjiżi li huma lesti li jimplimentaw miżuri tal-protezzjoni tal-klima mill-iżvantaġġi tal-kompetizzjoni internazzjonali permezz ta' mekkaniżmu komuni ta' aġġustament tal-karbonju fil-fruntiera;

21. Jenfasizza l-ħtieġa li jiġu segwiti miżuri ta' dekarbonizzazzjoni settorjali msaħħa u koordinati permezz tal-allinjament tal-għanijiet, u l-kollaborazzjoni bejn il-Partijiet u atturi oħra; jistieden lill-Partijiet isaħħu s-Sħubija ta' Marrakech għal Azzjoni Globali dwar il-Klima bħala spazju biex l-atturi mhux statali u l-gvernijiet sottonazzjonali jiġu inkoraġġiti jieħdu azzjoni dwar il-klima immedjata xprunata mix-xjenza u għanijiet ta' ambizzjoni għolja u jrawmu t-tagħlim konġunt fost il-kostitwenzi, il-ġeografiji u s-setturi biex jiġu aċċellerati l-azzjoni u t-tfassil tal-politika ta' appoġġ fir-rigward tal-għanijiet tal-Ftehim ta' Pariġi;

22. Jenfasizza l-ħtieġa li l-COP26 issolvi l-elementi pendenti fil-programm ta' ħidma tal-Ftehim ta' Pariġi sabiex fil-ħames snin li ġejjin issir enfasi fuq l-iżvilupp ulterjuri u t-tisħiħ tal-implimentazzjoni u l-operazzjonalizzazzjoni tagħha; iħeġġeġ lill-Partijiet kollha jikkonkludu kwistjonijiet pendenti għall-finalizzazzjoni tal-Ġabra ta' Regoli għall-Ftehim ta' Pariġi, b'mod partikolari dwar it-trasparenza, il-perjodi ta' żmien komuni u l-mekkaniżmi kooperattivi fl-ambitu tal-Artikolu 6, bil-għan li jiġu żgurati t-trasparenza u l-integrità ambjentali b'saħħitha u li jinkiseb l-ogħla livell ta' ambizzjoni;

23. Jistieden lill-Kummissjoni u lill-Istati Membri jippromwovu regoli internazzjonali stretti u robusti fir-rigward tal-Artikolu 6 tal-Ftehim ta' Pariġi, abbażi tal-Prinċipji ta' San José; jenfasizza b'mod partikolari l-ħtieġa li tiġi inkoraġġita kooperazzjoni internazzjonali filwaqt li jiġu evitati l-forom kollha ta' għadd doppju sabiex tiġi żgurata l-integrità ambjentali bi tnaqqis tal-emissjonijiet reali, addizzjonali, li jistgħu jitkejlu, permanenti u verifikati b'mod indipendenti, li jiġi żgurat li l-ebda unità maħruġa fl-ambitu tal-Protokoll ta' Kjoto ma tkun tista' tgħodd għall-NDCs eżistenti u futuri, u li tiġi ggarantita l-protezzjoni tad-drittijiet tal-bniedem; itenni l-appoġġ tiegħu għall-użu ta' sehem ta' rikavati mill-mekkaniżmi tal-Artikolu 6 għall-finanzjament tal-Fond ta' Adattament; itenni l-appoġġ tiegħu għall-introduzzjoni ta' perjodu ta' żmien ta' ħames snin u jitlob lill-UE tadotta pożizzjoni b'appoġġ għal ftehim dwar perjodu ta' żmien komuni ta' ħames snin sabiex jiġi aċċellerat il-pass tal-azzjoni dwar il-klima;

24. Jitlob l-operazzjonalizzazzjoni tal-qafas ta' trasparenza msaħħaħ, li jistabbilixxi prinċipji ta' trasparenza, preċiżjoni, konsistenza, komparabbiltà u kompletezza;

25. Jenfasizza li n-nies huma milquta mit-tibdil fil-klima b'modi differenti minn fatturi bħall-ġeneru, l-età, id-diżabilità, l-etniċità u l-faqar u li inugwaljanzi attwali li huma bbażati fuq il-ġeneru ta' persuna jistgħu jżidu l-vulnerabbiltà ta' dik il-persuna għall-impatti inevitabbli tat-tibdil fil-klima, inklużi l-perikli naturali; jilqa', għalhekk, l-adozzjoni tal-Programm ta' Ħidma mtejjeb ta' Lima dwar il-Ġeneru u l-Pjan ta' Azzjoni dwar il-Ġeneru fil-COP25 f'Madrid u jitlob l-implimentazzjoni mgħaġġla tagħhom; jemmen li t-trasformazzjoni lejn soċjetà sostenibbli trid issir b'mod inklużiv, ġust u ugwali, u li l-bilanċ bejn il-ġeneru u t-tisħiħ tal-pożizzjoni tan-nisa u l-bniet huma kruċjali għal dik it-trasformazzjoni; jenfasizza l-ħtieġa ta' integrazzjoni aktar effettiva tal-ġeneru fil-miri u l-għanijiet rilevanti kollha; itenni t-talba tiegħu lill-Kummissjoni biex tfassal pjan ta' azzjoni konkret biex jitwettqu l-impenji tal-Pjan ta' Azzjoni dwar il-Ġeneru mġedded u jinħoloq punt fokali permanenti tal-UE dwar il-ġeneri u t-tibdil fil-klima, b'riżorsi baġitarji suffiċjenti, biex tiġi implimentata u mmonitorjata l-azzjoni dwar il-klima responsabbli għall-ġeneri fl-UE u globalment (17); jemmen li dan jista' jkun ta' eżempju għal Partijiet oħra biex jadottaw miżuri simili;

26. Jilqa' l-fatt li l-Partijiet qed jikkunsidraw dejjem aktar il-ġeneru fl-NDCs tagħhom u jistieden lill-Partijiet kollha jadottaw NDCs sensittivi għall-ġeneru u soċjalment ġusti u finanzjament għall-klima sabiex iwettqu ġustizzja klimatika; jistieden lill-Kummissjoni u lill-Istati Membri jżidu l-koerenza bejn l-appoġġ għall-ġeneru u l-klima permezz ta' strumenti ta' azzjoni esterna u permezz tal-Bank Ewropew tal-Investiment (BEI), inkluż permezz tat-tisħiħ tal-parteċipazzjoni tan-nisa u l-organizzazzjonijiet tan-nisa fil-governanza u t-teħid tad-deċiżjonijiet, l-aċċess tagħhom għall-finanzjament u għal programmi li jappoġġjaw ir-rwol tan-nisa fil-governanza klimatika, u setturi partikolari bħall-agrikoltura u l-forestrija, b'enfasi speċifika fuq in-nisa indiġeni;

27. Jinsab imħasseb dwar l-impatt potenzjali tar-restrizzjonijiet fuq l-ivvjaġġar u restrizzjonijiet oħra relatati mal-COVID-19 fuq attendenza ġusta u bbilanċjata fil-COP26; jistieden lill-Presidenza tar-Renju Unit tal-COP26 tieħu l-miżuri kollha meħtieġa biex tiżgura attendenza wiesgħa u inklużiva, b'rispett sħiħ għall-miżuri sanitarji; iqis li għandu jsir kull sforz biex jiġi żgurat li l-pajjiżi kollha li qed jiżviluppaw, b'mod partikolari l-pajjiżi l-anqas żviluppati u l-istati gżejjer żgħar li qed jiżviluppaw, ikunu jistgħu jipparteċipaw fil-COP26, u jistieden lill-Presidenza tar-Renju Unit tegħleb l-ostakli għall-parteċipazzjoni assoċjati mal-pandemija;

28. Ifakkar fl-importanza tal-involviment tal-pajjiżi kollha fil-proċessi ta' teħid tad-deċiżjonijiet tal-UNFCCC; jisħaq li l-proċess attwali ta' teħid tad-deċiżjonijiet skont l-UNFCCC jeħtieġ li jittejjeb sabiex jiġu involuti aħjar id-delegati ta' pajjiżi foqra u vulnerabbli; itenni t-talba tiegħu lid-delegazzjoni tal-UE għall-COPs biex issaħħaħ l-involviment mad-delegati tal-pajjiżi vulnerabbli;

29. Itenni l-appoġġ tiegħu għall-introduzzjoni ta' politika speċifika dwar il-kunflitti ta' interess bħala parti mill-UNFCCC, u jistieden lill-Kummissjoni u lill-Istati Membri jieħdu t-tmexxija f'dak il-proċess;

30. Jemmen li l-UE għandha responsabbiltà storika li tkun il-firmatarja l-aktar ambizzjuża tal-Ftehim ta' Pariġi, kemm permezz tal-impenji tagħha stess kif ukoll permezz tal-assistenza tagħha lil oħrajn, u għandha tirrikonoxxi u taġixxi fuq ir-responsabbiltajiet ambjentali u klimatiċi tagħha billi tagħti eżempju kredibbli; ifakkar fil-prinċipju ta' “responsabbiltajiet komuni iżda differenzjati u kapaċitajiet rispettivi” li jagħti lill-Unjoni u lill-Istati Membri responsabbiltà partikolari kif ukoll kapaċità li jaġixxu;

Politika ambizzjuża tal-UE dwar il-klima u l-viżjoni fit-tul

31. Jenfasizza l-adozzjoni tal-Liġi Ewropea dwar il-Klima; jistenna li l-Patt Ekoloġiku Ewropew u b'mod partikolari l-pakkett leġiżlattiv “Lesti għall-2030” jikkonkretizzaw il-miżuri neċessarji biex l-UE u l-Istati Membri tagħha jkunu konformi bis-sħiħ mal-Ftehim ta' Pariġi; iqis li huwa tal-akbar importanza li l-UE tmexxi bl-eżempju u tibgħat messaġġ ċar fil-COP26 li hija lesta li ttejjeb l-NDCs u l-kontribut tagħha għall-Ftehim ta' Pariġi, u jitlob l-istess livell ta' impenn mill-Partijiet l-oħra;

32. Jenfasizza li parti mill-UE tappartjeni għar-reġjuni tad-dinja li huma l-aktar milquta mit-tibdil fil-klima; jinnota li l-baċir tal-Mediterran jisħon 20 % aktar malajr mill-medja globali, u li r-reġjun huwa wieħed mill-hotspots prinċipali tat-tibdil fil-klima fid-dinja, fejn 250 miljun persuna huma mistennija jiġu kkunsidrati bħala “fqar fir-riżorsi tal-ilma” fi żmien 20 sena ( 18 ) ; jissottolinja li l-Mediterran qed isir il-baħar li qed jisħon l-aktar malajr fid-dinja ( 19 ) b'konsegwenzi għal setturi ekonomiċi importanti u l-ekosistema kollha tal-baħar, u dan iwassal għal tibdil irriversibbli għall-ekosistema u l-ispeċijiet; jistieden lill-UE taġixxi b'urġenza u tikkoopera mas-sħab Mediterranji tagħha biex taħdem fuq miżuri ta' adattament ambizzjużi u biex tmexxi l-azzjoni ta' mitigazzjoni;

33. Jisħaq li s-suċċess tal-Patt Ekoloġiku Ewropew jiddependi mill-globalizzazzjoni effettiva tal-istandards u n-normi rilevanti tiegħu fi sħubija ma' pajjiżi terzi; ifakkar fil-konklużjonijiet tal-Kunsill ta' Jannar 2021 u l-objettiv tal-Kummissjoni li jissaħħaħ ir-rwol tal-Unjoni bħala attur globali; jitlob li tiġi żviluppata strateġija ta' diplomazija tal-Patt Ekoloġiku Ewropew operazzjonali u koerenti qabel il-COP27 Afrikan;

34. Jissottolinja l-importanza li fil-fatt titnaqqas l-impronta ambjentali tal-UE biex jintlaħqu l-impenji klimatiċi globali tagħna; jinnota, madankollu, li ma jeżisti l-ebda indikatur formali tal-UE biex titkejjel l-impronta ambjentali attwali tagħna, u jistieden lill-Kummissjoni u lill-Aġenzija Ewropea għall-Ambjent jadottaw indikatur bħal dan;

35. Itenni t-talba tiegħu lill-Kummissjoni, wara l-adozzjoni tal-Liġi Ewropea dwar il-Klima u fid-dawl tar-rwol importanti tal-bjar tal-karbonju naturali fil-kisba tan-newtralità klimatika, li tipproponi mira ambizzjuża tal-UE għall-2030 ibbażata fuq ix-xjenza għat-tneħħija tal-emissjonijiet ta' gassijiet b'effett ta' serra minn bjar tal-karbonju naturali, li għandha tkun konsistenti mal-Istrateġija għall-Bijodiversità għall-2030 u stabbilita fil-leġiżlazzjoni; ifakkar, barra minn hekk, li tnaqqis rapidu tal-emissjonijiet irid jibqa' l-prijorità;

36. Jisħaq fuq il-ħtieġa li l-ambizzjoni klimatika tiġi integrata fil-politiki kollha tal-UE; iħeġġeġ lill-Kummissjoni taġġorna l-mod li bih twettaq valutazzjonijiet tal-impatt fl-oqsma kollha ta' politika tal-UE biex tiżgura l-implimentazzjoni sħiħa tal-Artikolu 6(4) tal-Liġi Ewropea dwar il-Klima; iqis l-inizjattivi l-ġodda fil-komunikazzjoni reċenti tal-Kummissjoni bit-titolu “Regolazzjoni aħjar: Ningħaqdu flimkien biex nagħmlu liġijiet aħjar” ( 20 ) , b'mod partikolari l-inklużjoni ta' analiżi ta' “la tagħmilx ħsara sinifikanti” fil-valutazzjonijiet tal-impatt, bħala l-ewwel pass f'dan ir-rigward;

37. Jenfasizza r-rwol ċentrali tal-enerġija rinnovabbli u l-effiċjenza fl-użu tal-enerġija fit-tranżizzjoni lejn ekonomija newtrali għall-klima; jirrikonoxxi l-progress miksub fil-bini ġdid ta' sorsi ta' enerġija rinnovabbli; jieħu nota tal-proposta tal-Kummissjoni li tirrevedi d-Direttiva dwar l-Enerġija Rinnovabbli fl-ambitu tal-pakkett “Lesti għall-mira ta' 55 %”, u jissottolinja l-importanza li jiżdiedu l-miri għall-enerġija rinnovabbli u għall-effiċjenza fl-użu tal-enerġija biex tinkiseb in-newtralità klimatika sa mhux aktar tard mill-2050 u biex ikun hemm konformità mal-Ftehim ta' Pariġi, filwaqt li tiġi sfruttata l-opportunità tat-tnaqqis attwali fil-kostijiet tat-teknoloġiji tal-enerġija rinnovabbli u tal-ħżin;

38. Jieħu nota tal-proposta tal-Kummissjoni għal reviżjoni tal-qafas dwar l-użu tal-art, it-tibdil fl-użu tal-art u l-forestrija (LULUCF) skont il-pakkett “Lesti għall-mira ta' 55 %” u jissottolinja l-importanza li jiżdiedu l-bjar naturali, li jiġu inkoraġġiti soluzzjonijiet ibbażati fuq l-ekosistema filwaqt li jitqies il-valur ta' ekosistemi differenti għall-bijodiversità kif ukoll l-ammont ta' karbonju li għadu qed jitneħħa u jinħażen, sabiex tinkiseb in-newtralità klimatika sa mhux aktar tard mill-2050;

39. Iqis li l-politiki dwar il-klima u dawk relatati dwar l-enerġija għandhom jirriflettu x-xjenza l-aktar reċenti dwar l-ekosistemi u r-raggruppamenti differenti tal-karbonju, u l-valur reali tagħhom għall-mitigazzjoni tat-tibdil fil-klima u l-adattament għalih; huwa tal-fehma li soluzzjonijiet ibbażati fuq in-natura u approċċi bbażati fuq l-ekosistemi kif ukoll ir-restawr u l-konservazzjoni tal-ekosistemi u d-diversità bijoloġika huma fatturi essenzjali li jiffaċilitaw il-mitigazzjoni tat-tibdil fil-klima u l-adattament għalih; jitlob aktar data dwar oqsma fi ħdan ekosistemi b'livell għoli ta' speċijiet u karbonju u barra minnhom u dwar il-kwalità tal-miżuri tal-ġestjoni tal-konservazzjoni, il-protezzjoni u r-restawr sabiex jiġi infurmat it-teħid tad-deċiżjonijiet dwar il-prijoritajiet ta' restawr, kif ukoll dwar miżuri u politiki biex jiġu miġġielda t-tibdil fil-klima u t-telfien tal-bijodiversità;

40. Jenfasizza li l-politiki kollha dwar it-tibdil fil-klima għandhom jiġu segwiti skont il-prinċipju ta' tranżizzjoni ġusta u l-prinċipju ta' min iniġġes iħallas, billi jiġi eliminat gradwalment kwalunkwe sussidju ambjentalment ta' ħsara, u f'kooperazzjoni mill-qrib mal-partijiet ikkonċernati kollha inklużi s-soċjetà ċivili, is-sħab soċjali u s-settur privat fejn ħadd ma jitħalla jibqa' lura; iqis, għalhekk, li aktar trasparenza u l-involviment tas-soċjetà ċivili u sħubijiet soċjali msaħħa, fil-livell lokali, reġjonali, nazzjonali kif ukoll tal-UE, huma fundamentali biex tinkiseb in-newtralità klimatika fis-setturi kollha tas-soċjetà b'mod ġust, inklużiv u sostenibbli mil-lat soċjali; ifakkar li l-Artikolu 10 tal-Liġi Ewropea dwar il-Klima jipprovdi għodod għall-istabbiliment ta' pjanijiet direzzjonali settorjali, indikattivi u volontarji għad-dekarbonizzazzjoni, għas-setturi bl-akbar emissjonijiet fl-UE u jħeġġeġ lill-Kummissjoni tinvolvi ruħha ma' dawn is-setturi sabiex tiffaċilita dawn il-pjanijiet direzzjonali;

41. Jenfasizza li l-miżuri meħuda għall-mitigazzjoni tat-tibdil fil-klima jew l-adattament għalih ma jridux iwasslu għall-aggravar ta' problemi ambjentali attwali oħrajn jew għall-ħolqien ta' oħrajn ġodda fl-UE jew f'pajjiżi terzi; jiġbed l-attenzjoni, f'dan ir-rigward, għar-riskji ambjentali assoċjati mad-domanda dejjem akbar għal ċerta materja prima kritika meħtieġa għat-tranżizzjoni lejn ekonomija b'livell baxx ta' emissjonijiet ta' karbonju jew għal “ġeoinġinerija”, u jistieden lill-Kummissjoni tqis dawn ir-riskji fl-azzjonijiet tagħha u tfittex li timminimizzahom f'konformità mal-prinċipju ta' prekawzjoni;

42. Jemmen li implimentazzjoni ambizzjuża tal-pakkett ta' rkupru, Next Generation EU fil-forma ta' politiki sostenibbli toffri diversi vantaġġi li jistimulaw it-tkabbir matul reċessjonijiet ekonomiċi, bħall-ħolqien ta' impjiegi ġodda, it-twassil ta' multiplikaturi fiskali ogħla fuq perjodu qasir u twassal għal iffrankar akbar tal-kostijiet fit-tul, u hija opportunità biex pajjiżi oħra jintwerew il-benefiċċji għall-ekonomiji tagħhom; jinkoraġġixxi lill-Kummissjoni, lill-Kunsill u lill-Istati Membri jimmassimizzaw il-potenzjal ta' dan pakkett biex jappoġġja t-tranżizzjoni ekoloġika;

43. Jenfasizza li t-tkabbir ekonomiku sostenibbli u l-iżvilupp ta' teknoloġiji ekoloġiċi ġodda għandhom jiġu appoġġjati, peress li jistgħu jaġixxu bħala xprunaturi sinifikanti tal-mitigazzjoni tat-tibdil fil-klima;

L-adattament għat-tibdil fil-klima, it-telf u l-ħsara

44. Itenni li l-azzjoni ta' adattament hija neċessità inevitabbli għall-pajjiżi kollha jekk iridu jnaqqsu l-effetti negattivi tat-tibdil fil-klima u jiksbu reżiljenza għat-tibdil fil-klima u żvilupp sostenibbli, filwaqt li jiġu nnotati l-vulnerabbiltajiet partikolari għall-impatti tat-tibdil fil-klima tal-pajjiżi li qed jiżviluppaw, speċjalment il-pajjiżi l-anqas żviluppati u l-istati gżejjer żgħar li qed jiżviluppaw; jistieden lill-UE u lill-Istati Membri jżidu l-azzjoni ta' adattament u jinvolvu lill-awtoritajiet lokali sabiex jirrispettaw bis-sħiħ l-impenji fl-ambitu tal-Ftehim ta' Pariġi u jiżguraw li l-politiki ta' adattament tal-UE jaqblu ma' tmexxija globali tal-UE fil-mitigazzjoni tat-tibdil fil-klima; jilqa', f'dan ir-rigward, l-Istrateġija l-ġdida tal-UE għall-Adattament, ir-rabtiet mal-Istrateġija tal-UE għall-Bijodiversità u l-qafas regolatorju l-ġdid dwar l-adattament li jirriżulta mil-Liġi Ewropea dwar il-Klima, u jitlob l-implimentazzjoni ambizzjuża tagħhom, inkluż tal-komponenti internazzjonali tagħhom;

45. Jisħaq li l-Istrateġija tal-UE għall-Adattament adottata mill-Kummissjoni fl-24 ta' Frar 2021 tesprimi l-għan tal-Kummissjoni li żżid ir-riżorsi u tkompli timmobilizza finanzjament ta' adattament fuq skala kbira, u li tinħtieġ attenzjoni partikolari biex ikun żgurat li r-riżorsi finanzjarji jilħqu l-komunitajiet l-aktar vulnerabbli fil-pajjiżi li qed jiżviluppaw;

46. Jilqa' l-qafas regolatorju l-ġdid għall-adattament għat-tibdil fil-klima fl-ambitu tal-Artikolu 4 tal-Liġi Ewropea dwar il-Klima; jenfasizza li miżuri regolatorji addizzjonali b'miri u stadji importanti ċari huma neċessarji biex tissaħħaħ il-kapaċità ta' adattament, tissaħħaħ ir-reżiljenza u tiġi minimizzata l-vulnerabbiltà għat-tibdil fil-klima;

47. Jissottolinja li filwaqt li t-tibdil fil-klima huwa problema globali, kull reġjun se jiġi affettwat b'mod differenti u li, l-korpi tal-governanza fil-livell lokali, billi huma eqreb tal-popolazzjonijiet, huma għalhekk ta' spiss l-aktar entitajiet l-aktar xierqa għall-iżvilupp ta' strateġiji ta' adattament biex tiġi indirizzata l-problema;

48. Jenfasizza li l-infrastruttura ekoloġika tikkontribwixxi għall-adattament għat-tibdil fil-klima permezz tal-protezzjoni tal-kapital naturali, il-konservazzjoni tal-ħabitats naturali u l-ispeċijiet, l-istat ekoloġiku tajjeb, il-ġestjoni tal-ilma u s-sigurtà tal-ikel;

49. Jenfasizza l-impatti ambjentali, soċjali u ekonomiċi devastanti tad-deżertifikazzjoni u l-ħtieġa ta' approċċi komuni għall-prevenzjoni u l-adattament xieraq għal dan il-fenomenu u biex tiġi indirizzata din il-kwistjoni; jissottolinja, għalhekk, l-importanza tad-disponibbiltà tal-ilma għall-mitigazzjoni tat-tibdil fil-klima u l-adattament għalih, peress li minbarra li jippermetti t-tkabbir ta' pjanti li jaqbdu u jżommu l-karbonju, l-ilma fil-ħamrija jtejjeb il-ħajja tal-mikroorganiżmi, iżid il-kontenut tal-materja organika fil-ħamrija u, b'mod inerenti, iwassal għal kapaċità akbar ta' żamma tal-karbonju fil-ħamrija; jisħaq fuq il-ħtieġa li tingħata attenzjoni mill-qrib lill-ġestjoni tal-ilma fil-kuntest tal-adattament; jisħaq fuq il-ħtieġa ta' implimentazzjoni rapida u sħiħa tad-Direttiva Qafas tal-UE dwar l-Ilma ( 21 ) sabiex jintlaħqu l-objettivi tagħha u biex din ir-riżorsa tiġi ġestita aħjar;

50. Jenfasizza li r-rikonoxximent tal-valur veru tal-ilma u r-rwol tiegħu fil-mitigazzjoni tat-tibdil fil-klima u l-adattament għalih huwa ċentrali għall-indirizzar tal-impatti klimatiċi fuq il-kwalità tal-ilma u l-kisba tan-newtralità klimatika; jirrikonoxxi li d-diversifikazzjoni tas-sorsi tal-ilma, l-effiċjenza tal-ilma, il-ġestjoni tal-ilma ċirkolari, is-soluzzjonijiet ibbażati fuq in-natura, is-soluzzjonijiet diġitali għall-monitoraġġ, is-sorveljanza u l-analiżi tal-ilma, kif ukoll l-aċċess għall-ilma tax-xorb u s-sanità jikkontribwixxu għat-tnaqqis tat-tniġġis u l-emissjonijiet tas-CO 2 ;

51. Jenfasizza li l-preambolu għall-Ftehim ta' Pariġi jirrikonoxxi l-prijorità fundamentali tas-salvagwardja tas-sigurtà tal-ikel u t-tmiem tal-ġuħ, u b'mod partikolari l-vulnerabbiltajiet tas-sistemi tal-produzzjoni tal-ikel għall-impatti negattivi tat-tibdil fil-klima; ifakkar li l-Artikolu 2(1)(b) tal-UNFCCC jiddikjara li ż-żieda fil-kapaċità ta' adattament għall-impatti negattivi tat-tibdil fil-klima u t-trawwim tar-reżiljenza għat-tibdil fil-klima u l-iżvilupp ta' emissjonijiet ta' gassijiet b'effett ta' serra baxxi għandhom isiru b'mod li ma jkunx ta' theddida għall-produzzjoni tal-ikel; jistieden lill-Partijiet kollha jikkunsidraw kif xieraq is-sigurtà tal-ikel fil-pjanijiet ta' adattament nazzjonali tagħhom;

52. Jisħaq fuq l-importanza ta' approċċ b'ħafna perikli fil-livell tas-sistemi, biex jiġu vvalutati r-riskji klimatiċi u l-ħtiġijiet u l-azzjonijiet ta' adattament, il-ħtieġa li tittejjeb il-metrika għall-kejl tal-adattament ibbażat fuq ir-riskji u t-titjib ta' appoġġ tekniku u finanzjarju għall-pajjiżi sabiex jiġi żviluppati proġetti bankabbli biex jiġi aċċessat aktar finanzjament għall-adattament;

53. Jappoġġja r-rieżami tal-Għan Globali dwar l-Adattament u jenfasizza l-ħtieġa li dan jissarraf f'eżiti li jistgħu jitkejlu abbażi ta' fehim profond tar-riskju f'diversi livelli, id-disponibbiltà ta' data konsistenti u komparabbli, u l-użu ta' progress kwantitattiv u kwalitattiv fuq ir-reżiljenza maż-żmien;

54. Jistieden lill-COP26 timplimenta bis-sħiħ in-Network ta' Santiago dwar it-Telf u l-Ħsara mibdi fil-COP25 sabiex jistimula b'mod effettiv assistenza teknika għal pajjiżi li qed jiżviluppaw biex jiġu evitati, minimizzati u indirizzati t-telf u l-ħsara u jinkisbu funzjonijiet li huma bbażati fuq l-isfidi u d-diskrepanzi l-aktar prevalenti li jiffaċċjaw il-pajjiżi li qed jiżviluppaw, inklużi nuqqas ta' kapaċità, u nuqqas ta' finanzjament u appoġġ; jemmen li l-funzjonament tan-Network ta' Santiago għandu jkun inkorporat fl-istrutturi tal-UNFCCC u ffinanzjat b'mod prevedibbli u affidabbli mill-pajjiżi li qed jiżviluppaw, abbażi ta' kontributi mill-Partijiet tal-UNFCCC u l-osservaturi;

55. Jinnota li l-Artikolu 8 tal-Ftehim ta' Pariġi dwar it-Telf u l-Ħsara jiddikjara li l-Partijiet għandhom jieħdu approċċ kooperattiv għat-telf u l-ħsara assoċjati mal-effetti negattivi tat-tibdil fil-klima; jenfasizza, għalhekk, l-importanza ta' azzjoni ta' appoġġ globali f'oqsma speċjalment vulnerabbli għall-impatti tat-tibdil fil-klima bħal żoni kostali u gżejjer, u fejn il-kapaċità ta' adattament hija limitata;

56. Jenfasizza li t-tibdil fil-klima u d-degradazzjoni ambjentali jinteraġixxu dejjem aktar mal-ixprunaturi tal-ispostament tan-nies; jesprimi l-appoġġ tiegħu għat-Taskforce tal-Mekkaniżmu Internazzjonali ta' Varsavja għal Telf u Ħsara (WIM Excom) għall-Ispostament, u jistedinha żżid l-attivitajiet tagħha u tiżgura li tkun aktar inklużiva tal-pajjiżi l-anqas żviluppati u l-istati gżejjer żgħar li qed jiżviluppaw; jitlob aktar enfasi fuq spostament ikkawżat mill-klima fil-COPs futuri;

Soluzzjonijiet ibbażati fuq in-natura u approċċi bbażati fuq l-ekosistemi għat-tibdil fil-klima

57. Ifakkar li t-tibdil fil-klima huwa wieħed mill-ixprunaturi diretti ewlenin tat-telfien tal-bijodiversità u tad-degradazzjoni tal-art, u li t-telfien tal-bijodiversità u t-tibdil fil-klima huma interkonnessi u jaggravaw lil xulxin, filwaqt li jirrappreżentaw theddid ugwali għall-pjaneta; jissottolinja li l-effetti negattivi tat-tibdil fil-klima fuq in-natura u l-bijodiversità, fuq l-ekosistemi, u fuq id-disponibbiltà tal-ilma, l-oċeani u s-sigurtà tal-ikel huma mistennija jsiru kritiċi fid-deċennji li ġejjin; itenni li l-konservazzjoni stretta u r-restawr ta' ekosistemi b'livell għoli ta' emissjonijiet tal-karbonju bħat-torbiera, l-artijiet mistagħdra, l-artijiet tal-merħliet, u tal-ekosistemi tal-karbonju blu, bħall-marġijiet salamastri, il-ħxejjex tal-baħar u l-mangrovji, u l-foresti intatti hija għażla ta' rispons b'impatt immedjat, u li toffri firxa wiesgħa ta' benefiċċji ta' mitigazzjoni u ta' adattament; billi meta jiġu degradati jew meqruda, l-ekosistemi tal-karbonju blu jarmu l-karbonju li jkunu ħażnu għal sekli sħaħ fl-atmosfera u fl-oċean, li mbagħad isir sors ta' emissjonijiet ta' gassijiet b'effett ta' serra; jenfasizza li xi miżuri li jistgħu jimmitigaw il-kriżi klimatika jistgħu jkunu ta' detriment għall-bijodiversità, u jissottolinja l-ħtieġa li l-kriżi klimatika u l-kriżi tat-telfien tal-bijodiversità jiġu indirizzati flimkien; jipproponi, għalhekk, programm ta' ħidma konġunt tal-KDB-UNFCCC iffinanzjat kif xieraq biex tiġi identifikata u inkoraġġita azzjoni sinerġistika;

58. Jisħaq li minkejja l-kunsens dejjem akbar fil-UNFCCC u l-KDB dwar il-ħtieġa ta' azzjoni integrata fil-livell tal-pajjiż u dak lokali biex jiġu indirizzati kemm il-bijodiversità kif ukoll il-kriżijiet klimatiċi flimkien, is-soluzzjonijiet ibbażati fuq in-natura għadhom neqsin f'bosta wegħdiet klimatiċi nazzjonali u strateġiji tal-pajjiżi; iqis li pjattaforma b'diversi partijiet ikkonċernati dwar is-soluzzjonijiet ibbażati fuq in-natura tista' tgħin biex issaħħaħ is-sinerġiji fost konvenzjonijiet internazzjonali multilaterali dwar il-bijodiversità u t-tibdil fil-klima, u tippermetti l-kisba tal-SDGs tan-NU;

59. Jisħaq fuq il-ħtieġa ta' sinerġiji bejn l-Istrateġija tal-UE għall-Bijodiversità għall-2030 u l-azzjoni dwar il-klima kemm għall-mitigazzjoni kif ukoll għall-adattament;

60. Ifakkar ukoll fir-rwol kruċjali li għandha l-bijodiversità biex tippermetti lill-bnedmin jiġġieldu t-tisħin globali u jadattaw għalih filwaqt li jżidu l-livell ta' reżiljenza tagħhom; jisħaq li l-approċċi bbażati fuq l-ekosistemi, kif stabbilit fl-ambitu tal-KDB, u s-soluzzjonijiet ibbażati fuq in-natura jieħdu vantaġġ mill-potenzjal tan-natura u tal-bijodiversità biex inaqqsu l-emissjonijiet ta' gassijiet b'effett ta' serra u biex jgħinuna nadattaw għall-impatti tat-tibdil fil-klima, li huma soluzzjonijiet ta' benefiċċju reċiproku li jinvolvu l-protezzjoni, ir-restawr u l-ġestjoni u t-titjib sostenibbli tas-servizzi u l-funzjonijiet tal-ekosistemi li jindirizzaw l-isfidi tas-soċjetà u jippromwovu l-benessri tal-bniedem; jissottolinja li s-soluzzjonijiet ibbażati fuq in-natura jistgħu jkunu effettivi l-aktar meta jkunu ppjanati għal żmien twil u mhux biss iffokati b'mod ristrett fuq is-sekwestru rapidu tal-karbonju ( 22 )

61. Jilqa' l-inizjattiva tal-Presidenza tal-COP26 li jitnieda d-Djalogu dwar il-Foresti, l-Agrikoltura u l-Kummerċ fil-Komoditajiet, li se jlaqqa' flimkien pajjiżi ewlenin li jesportaw prodotti agrikoli u l-pajjiżi li jikkunsmaw dawn il-prodotti biex jiddiskutu kif dan il-proċess jista' jsir aktar sostenibbli; ifakkar fil-pożizzjonijiet tiegħu spjegati fid-dettall fir-riżoluzzjoni tiegħu dwar qafas legali tal-UE biex titwaqqaf u titreġġa' lura d-deforestazzjoni globali li l-UE hija responsabbli għaliha ( 23 ) , li għandha tiġi inkorporata fil-kontribut tal-UE; jistieden lill-Kummissjoni tippreżenta b'mod urġenti proposta għal qafas legali tal-UE bbażat fuq diliġenza dovuta obbligatorja li tiżgura li l-ktajjen ta' valur ikunu sostenibbli u li l-prodotti jew il-komoditajiet imqiegħda fis-suq tal-UE ma jirriżultawx fid-deforestazzjoni, id-degradazzjoni tal-foresti, il-konverżjoni jew id-degradazzjoni tal-ekosistemi jew il-ksur tad-drittijiet tal-bniedem, jew jiġu dderivati minnhom; jinnota li tali qafas legali tal-UE għandu jkun estiż ukoll biex ikopri ekosistemi b'ħażna għolja ta' karbonju u rikki fid-diversità apparti l-foresti, bħall-ekosistemi marini u tal-kosta, l-artijiet mistagħdra, it-torbieri jew is-savani, sabiex jiġi evitat li l-pressjoni tingħadda fuq dawn l-ekosistemi;

62. Jiġbed l-attenzjoni għall-fatt li l-emissjonijiet potenzjali tal-permafrost mhumiex meqjusa għalkollox fil-baġits tal-emissjonijiet globali, u lanqas mhuma inklużi fl-NDCs; jisħaq fuq il-ħtieġa ta' sforz xjentifiku aċċellerat biex jiġi stmat u kkomunikat b'aktar preċiżjoni l-kobor probabbli taż-żieda fl-emissjonijiet tas-CO 2 u tal-metan minn Artiku li qed jisħon sabiex jiġu infurmati aħjar id-deċiżjonijiet dwar iż-żieda fl-ambizzjoni li hija meħtieġa biex it-temperatura globali tinżamm fi ħdan l-objettivi tal-Ftehim ta' Pariġi; jistieden lill-UE tibda u tmexxi koalizzjoni globali dwar il-permafrost, immirata lejn il-finanzjament tar-riċerka biex jiġi vvalutat aħjar l-istatus attwali tal-problema, u lejn il-finanzjament ta' miżuri biex jitrażżan b'mod urġenti t-taħlil tal-permafrost;

63. Jenfasizza l-ħtieġa ta' reġistrar komprensiv ta' żoni rikki fin-natura u b'livell għoli ta' karbonju, l-effetti u l-kwalità ta' kif jiġu ġestiti, il-kundizzjoni tal-ħabitat u fatturi oħra sabiex jiġi infurmat it-teħid tad-deċiżjonijiet dwar il-prijoritajiet tar-restawr;

64. Jistieden lill-Kummissjoni u lill-Istati Membri jiżguraw li s-suq tal-Unjoni u l-mudelli tal-konsum ma jaffettwawx ħażin il-foresti u l-ekosistemi naturali u l-bijodiversità, u lanqas id-drittijiet tal-popli indiġeni u l-komunitajiet lokali;

65. Jirrikonoxxi l-importanza tal-Konferenza dwar il-Bijodiversità f'Kunming, iċ-Ċina, ta' Ottubru 2021 u April-Mejju 2022; jenfasizza li hemm bżonn ta' qafas internazzjonali aktar b'saħħtu, vinkolanti u aktar ambizzjuż sabiex tiġi protetta l-bijodiversità globali, li hija ta' valur insostitwibbli, jitwaqqaf id-deterjorament attwali tagħha u tiġi rrestawrata kemm jista' jkun; jemmen li tali qafas għandu jkun ibbażat fuq miri, indikaturi kwantifikabbli, mekkaniżmi effettivi ta' monitoraġġ u impenji sodi, li jinkludu l-NDCs u strumenti oħra xierqa, impenji finanzjarji u garanziji ta' bini ta' kapaċitajiet aħjar, kif ukoll mekkaniżmu ta' rieżami ta' kull ħames snin, b'enfasi fuq trajettorja ta' ambizzjoni ta' livell għoli u 'l fuq; itenni t-talba tiegħu biex l-UE tagħmel pressjoni biex jinkiseb l-istess livell għoli ta' ambizzjoni matul in-negozjati, sabiex jiġu żgurati kundizzjonijiet ekwi globali, inklużi miri globali u internazzjonali legalment vinkolanti għar-restawr u l-protezzjoni ta' mill-inqas 30 % sal-2030, sabiex jiġu riflessi l-ambizzjonijiet domestiċi tal-UE stabbiliti fl-Istrateġija tal-UE għall-Bijodiversità għall-2030;

66. Jenfasizza, f'dan il-kuntest, li r-Rieżami tal-Implimentazzjoni tal-SDGs tal-2018 ( 24 ) ikkonkluda li l-qafas ta' monitoraġġ għal SDG 15 ma jinkludix elementi essenzjali relatati mal-kwalità li huma kruċjali għal riżultati aktar sinifikattivi, u dan jindika l-ħtieġa ta' indikaturi addizzjonali f'oqsma bħall-integrità tal-foresti, l-effikaċja tal-ġestjoni f'żoni protetti, u integrazzjoni sinifikattiva tal-bijodiversità fi proċessi oħra;

67. Jenfasizza li l-mekkaniżmi klimatiċi jiddependu mis-saħħa tal-oċean u l-ekosistemi marini li attwalment huma affettwati mit-tisħin globali, it-tniġġis, l-isfruttament żejjed tal-bijodiversità marina, l-aċidifikazzjoni, id-deossiġenazzjoni u l-erożjoni tal-kosta; jenfasizza li l-IPCC ifakkar li l-oċean huwa parti mis-soluzzjoni għall-mitigazzjoni tal-effetti tat-tibdil fil-klima u għall-adattament għalihom;

68. Jenfasizza li l-qafas globali tal-bijodiversità għal wara l-2020 għandu jimpenja lill-Partijiet biex jinkorporaw soluzzjonijiet ibbażati fuq in-natura li jipproteġu u jirrestawraw l-integrità tal-bijodiversità u l-ekosistema kemm fl-istrateġiji u l-pjanijiet ta' azzjoni nazzjonali għall-bijodiversità kif ukoll fl-NDCs biex jiġi ssodisfat il-Ftehim ta' Pariġi;

69. Jirrikonoxxi r-rwol importanti tal-ħamrija f'saħħitha, bħala l-akbar bir tal-karbonju terrestri, fil-mitigazzjoni tat-tibdil fil-klima; itenni t-talba tiegħu lill-Istati Membri biex isaħħu r-restawr u l-użu sostenibbli tal-ħamrija bħala għodda għall-politika klimatika fil-pjanijiet nazzjonali tagħhom għall-enerġija u l-klima (NECPs) u b'mod partikolari fil-miżuri li japplikaw għas-setturi tal-agrikoltura u l-użu tal-art, it-tibdil fl-użu tal-art u l-forestrija (LULUCF), u biex jippreservaw, jirrestawraw u jtejbu l-bjar tal-karbonju (speċjalment f'żoni b'ħamrija b'livell għoli ta' karbonju, bħall-bwar u t-torbiera), minbarra li jieħdu azzjoni li tfittex li tippromwovi l-użu sostenibbli tal-ħamrija fil-politika agrikola u li tnaqqas l-emissjonijiet agrikoli; itenni t-talba tiegħu lill-Kummissjoni għal proposta leġiżlattiva biex jiġi stabbilit qafas legali komuni għall-UE kollha għall-protezzjoni tal-ħamrija u l-użu sostenibbli tal-ħamrija, li jindirizza t-theddid maġġuri kollu għall-ħamrija;

Finanzjament għall-klima sostenibbli

70. Jirrikonoxxi li l-UE u l-Istati Membri tagħha huma l-akbar fornitur ta' finanzjament pubbliku għall-klima; jirrikonoxxi l-importanza tal-finanzjament għall-klima għal azzjonijiet dwar il-klima, billi ħafna pajjiżi li qed jiżviluppaw għandhom NDCs kondizzjonali, li l-kisba tagħhom tiddependi minn appoġġ finanzjarju; jilqa', għalhekk, id-deċiżjoni meħuda fil-COP24 li tittieħed deċiżjoni dwar mira aktar ambizzjuża mill-2025 'il quddiem, li tmur lil hinn mill-impenn attwali li jiġu mmobilizzati USD 100 biljun fis-sena sa mill-2020, iżda jesprimi tħassib li l-wegħdiet reali li saru mill-pajjiżi żviluppati xorta waħda għadhom 'il bogħod ħafna milli jilħqu l-għan kollettiv tagħhom ta' USD 100 biljun fis-sena u jitlob li jiġi eliminat dan id-distakk; iħeġġeġ lill-UE u lill-Istati Membri tagħha jżidu l-isforzi tagħhom biex jimmobilizzaw finanzjament internazzjonali għall-klima għal pajjiżi li qed jiżviluppaw u jfasslu pjan direzzjonali internazzjonali li jiddeskrivi s-sehem ġust ta' kull pajjiż żviluppat tal-wegħda finanzjarja ta' USD 100 biljun u mekkaniżmi biex ikun żgurat li l-wegħdiet jinbidlu f'atti; jistenna li l-ekonomiji emerġenti jikkontribwixxu, mill-2025 'il quddiem, għall-ammont ogħla ta' finanzjament internazzjonali għall-klima fil-futur; jappoġġja, f'dak il-kuntest, il-bidu tan-negozjati dwar għan finanzjarju ġdid għall-perjodu ta' wara l-2025, filwaqt li jiġi esplorat approċċ għal matriċi ta' għanijiet, b'għanijiet sekondarji separati, inkluż għall-finanzjament ibbażat fuq l-għotjiet, filwaqt li tiġi riflessa s-serjetà dejjem akbar tal-impatti klimatiċi u l-urġenza li jiġu aċċellerati bis-sħiħ l-azzjonijiet klimatiċi f'dan id-deċennju;

71. Jenfasizza li l-flussi finanzjarji huma kruċjali għall-adattament għat-tibdil fil-klima; jisħaq fuq l-importanza tal-operazzjonalizzazzjoni tal-għan globali dwar l-adattament u tal-mobilizzazzjoni ta' fondi maġġuri ġodda għall-adattament fil-pajjiżi li qed jiżviluppaw; jitlob li l-UE u l-Istati Membri tagħha jimpenjaw ruħhom favur żieda sinifikanti addizzjonali fil-finanzjament li jipprovdu għall-adattament sabiex jiksbu bilanċ bejn il-finanzjament tal-adattament u l-mitigazzjoni, filwaqt li jipprijoritizzaw il-finanzjament ibbażat fuq l-għotjiet, u jħejju wegħdiet xierqa biex dawn isiru fil-COP26;

72. Jafferma li d-dħul mill-mekkaniżmu ta' aġġustament tal-karbonju fil-fruntiera jista' jintuża biex tiżdied il-provvista ta' finanzjament għall-klima lill-pajjiżi li qed jiżviluppaw, b'mod partikolari għall-adattament, iżda wkoll biex titnaqqas l-intensità tal-karbonju tal-esportazzjonijiet tagħhom kif ukoll tal-prodotti tagħhom mibjugħa domestikament;

73. Jirrikonoxxi l-ħtieġa ta' progress fil-kwistjoni ta' telf u ħsara, li għaliha għandhom jiġu pprovduti riżorsi addizzjonali u adegwati permezz ta' sorsi innovattivi ta' finanzjamenti pubbliċi fl-ambitu tal-Mekkaniżmu Internazzjonali ta' Varsavja, u li għaliha l-UE għandha tappoġġja mandat tal-COP26 għall-Grupp ta' Esperti ġdid dwar l-Azzjoni u l-Appoġġ (ASEG) tal-Mekkaniżmu Internazzjonali ta' Varsavja biex jiġu esplorati u segwiti sorsi bħal dawn;

74. Jindika l-fatt li l-kriżi tal-COVID-19 uriet għal darb'oħra li niddependu minn xulxin biex nindirizzaw sfidi globali u għandha titqies bħala twissija għal azzjoni aktar ambizzjuża u kollettiva; jisħaq fuq il-ħtieġa li tinbena r-reżiljenza billi nitgħallmu l-lezzjonijiet kollha mill-kriżi attwali f'termini ta' ppjanar insuffiċjenti għal emerġenza u kapaċitajiet ta' rispons għal emerġenza; iwissi li l-kriżi tal-COVID-19 qed treġġa' lura l-progress lejn l-SDGs, qed iżżid il-faqar estrem f'pajjiżi li qed jiżviluppaw u aggravat il-livelli tad-dejn; jissottolinja li żieda sinifikanti tal-finanzjament għall-klima u s-sejbien b'mod urġenti ta' soluzzjonijiet vijabbli rigward is-serħan mid-dejn għal pajjiżi terzi fi ħdan fora internazzjonali hija neċessarja biex jiġi ffaċilitat irkupru ekoloġiku globali;

75. Iqis li huwa essenzjali li l-istituzzjonijiet finanzjarji internazzjonali ewlenin jadottaw u jiżviluppaw b'mod rapidu finanzjament ekoloġiku sabiex tinkiseb dekarbonizzazzjoni b'suċċess tal-ekonomija globali; ifakkar fir-rwol tal-BEI bħala l-bank klimatiku tal-UE u l-Pjan Direzzjonali tiegħu għall-Bank Klimatiku adottat dan l-aħħar u l-Politika aġġornata dwar is-Self fis-Settur tal-Enerġija; iħeġġeġ li l-banek multilaterali tal-iżvilupp, inkluż il-BEI, u l-istituzzjonijiet tal-finanzi għall-iżvilupp biex jiffinanzjaw aktar investimenti klimatiċi, jallinjaw il-portafolli tagħhom mal-Ftehim ta' Pariġi u jappoġġjaw lill-pajjiżi li qed jiżviluppaw biex dawn jirkupraw mill-COVID-19 b'mod ekoloġiku, inklużiv u reżiljenti; jindika l-ħtieġa li jinħolqu pjattaformi u għodod għall-promozzjoni u l-kondiviżjoni tal-aħjar prattiki għall-irkupru sostenibbli u għall-promozzjoni ta' kollaborazzjoni prattika fid-diżakkoppjar tal-emissjonijiet ta' gassijiet b'effett ta' serra mit-tkabbir ekonomiku filwaqt li tiżdied il-prosperità; jitlob li jiġi żviluppat u appoġġjat ftehim globali dwar il-prinċipji ta' finanzjament sostenibbli, inklużi l-Istandards Internazzjonali ta' Rapportar Finanzjarju u l-istandards ta' kontabbiltà tas-sostenibbiltà;

76. Jilqa' l-fatt li l-Fond ta' Adattament se jkompli jaqdi l-Ftehim ta' Pariġi; jirrikonoxxi l-importanza ta' dan il-fond għal dawk il-komunitajiet l-aktar vulnerabbli għat-tibdil fil-klima u jinnota li, mill-2010 'l hawn, il-fond impenja aktar minn USD 830 miljun għal proġetti u programmi ta' adattament u ta' reżiljenza għat-tibdil fil-klima, inklużi aktar minn 120 proġett konkret u lokalizzat fl-aktar komunitajiet vulnerabbli ta' pajjiżi li qed jiżviluppaw madwar id-dinja; jisħaq, madankollu, li dan l-ammont mhuwiex biżżejjed u jitlob lill-pajjiżi donaturi jżidu b'mod sinifikanti l-kontributi tagħhom lill-Fond ta' Adattament b'approċċ aktar prevedibbli u pluriennali;

77. Itenni l-ħtieġa li jintemmu b'mod urġenti s-sussidji għall-fjuwils fossili u sussidji oħra ta' ħsara għall-ambjent fl-UE u madwar id-dinja; jinnota li s-sussidji għall-fjuwils fossili fl-UE jammontaw għal madwar EUR 50 biljun, u jistieden lill-Istati Membri kollha jimplimentaw politiki, skedi ta' żmien u miżuri konkreti biex jeliminaw gradwalment is-sussidji diretti u indiretti kollha għall-fjuwils fossili sa mhux aktar tard mill-2025; jistieden lill-Partijiet l-oħra kollha jieħdu miżuri simili;

78. Jappoġġja l-ħidma tal-Koalizzjoni tal-Ministri tal-Finanzi għall-Azzjoni dwar il-Klima u jinkoraġġixxi lill-gvernijiet kollha jadottaw l-impenji tal-koalizzjoni biex il-politiki u l-prattiki kollha fil-mandat tal-ministeri tal-finanzi jiġu allinjati mal-għanijiet tal-Ftehim ta' Pariġi, u jadottaw ipprezzar effettiv tal-karbonju, kif stabbilit fil-Prinċipji ta' Ħelsinki;

79. Jisħaq fuq ir-rwol importanti li s-settur privat, inklużi l-korporazzjonijiet u s-swieq finanzjarji, jeħtieġlu jaqdi biex l-ekonomija titqiegħed fi triq li hija kompatibbli tal-Ftehim ta' Pariġi; jilqa' l-inizjattiva taċ-Ċentru ta' Finanzi Privati tal-COP26, li tagħmel enfasi fuq il-bini ta' sistema li timmobilizza l-finanzjament privat biex jiġi appoġġjat it-tfassil mill-ġdid tal-ekonomiji tagħna għal żero nett; jirrikonoxxi l-interess pubbliku u l-involviment wiesa' f'investimenti sostenibbli; jilqa' l-involviment dejjem akbar tal-istituzzjonijiet finanzjarji internazzjonali ewlenin fl-iżvilupp ta' finanzjament ekoloġiku u jikkunsidra li huwa essenzjali li titrawwem din it-tendenza sabiex tinkiseb dekarbonizzazzjoni b'suċċess tal-ekonomija globali; jilqa' l-Alleanza Finanzjarja ta' Glasgow għal Żero Nett u l-impenn tagħha li timmobilizza l-investimenti globali neċessarji għal emissjonijiet żero netti sa mhux aktar tard mill-2050, abbażi ta' kriterji bbażati fuq ix-xjenza;

80. Jenfasizza l-fatt li l-Mekkaniżmu għal Żvilupp Nadif (CDM) naqas milli jiġġenera tnaqqis tal-emissjonijiet addizzjonali u reali; jistieden lill-Partijiet jikkunsidraw terminazzjoni immedjata tas-CDM; jenfasizza li kontinwazzjoni tas-CDM timmina l-Ftehim ta' Pariġi u l-isforzi kollettivi biex jitnaqqsu l-emissjonijiet ta' gassijiet b'effett ta' serra;

81. Jenfasizza li l-krediti antiki ġġenerati fil-passat ma jridux jintużaw fl-ambitu tal-Ftehim ta' Pariġi; jenfasizza li l-krediti antiki ma jridux jintużaw biex jissodisfaw il-miri klimatiċi għal wara l-2020;

82. Jissottolinja l-ħtieġa li jkomplu jiġu żviluppati u promossi divulgazzjonijiet finanzjarji relatati mal-klima u s-sostenibbiltà mill-istituzzjonijiet u l-kumpaniji finanzjarji;

Sforz komprensiv mis-setturi kollha

83. Jenfasizza l-fatt li s-settur tat-trasport huwa l-uniku settur li fih l-emissjonijiet fil-livell tal-UE żdiedu mill-1990 'l hawn u li dan mhuwiex kompatibbli ma' objettiv fit-tul tan-newtralità klimatika, li jirrikjedi tnaqqis akbar u aktar mgħaġġel fl-emissjonijiet mis-setturi kollha tas-soċjetà, inkluż is-settur tal-avjazzjoni u dak marittimu; iqis li sabiex tiġi żgurata l-konsistenza tal-NDCs mal-impenji mifruxa fl-ekonomija kollha meħtieġa mill-Ftehim ta' Pariġi, il-Partijiet għandhom jiġu mħeġġa jinkludu l-emissjonijiet mit-trasport internazzjonali bil-baħar u bl-ajru fl-NDCs tagħhom u jaqblu dwar miżuri fil-livell internazzjonali, reġjonali u nazzjonali maħsuba biex inaqqsu l-emissjonijiet minn dawn is-setturi, inklużi l-impatti mill-avjazzjoni mhux marbutin mas-CO 2 , u jimplimentaw tali miżuri; itenni, f'dan il-kuntest, il-ħtieġa li dawn is-setturi jiġu rregolati fl-ambitu tal-iskema tal-UE għall-iskambju ta' kwoti tal-emissjonijiet (ETS), li tista' sservi wkoll bħal mudell eżemplari għall-ħidma parallela, filwaqt li tappoġġja l-ambizzjoni globali ogħla fil-livell internazzjonali, inkluż fl-Organizzazzjoni Marittima Internazzjonali (OMI) u fl-Organizzazzjoni tal-Avjazzjoni Ċivili Internazzjonali (ICAO); jinsab imħasseb dwar il-progress kajman miksub fl-OMI u l-ICAO biex jiġu indirizzati l-emissjonijiet mit-trasport internazzjonali bil-baħar u bl-ajru; jindika li l-avjazzjoni tammonta għal madwar 2,1 % tal-emissjonijiet globali tas-CO 2 ; jistieden lill-Kummissjoni u lill-Istati Membri jagħmlu ħilithom biex isaħħu l-iskema ta' kumpens u tnaqqis tal-karbonju għall-avjazzjoni internazzjonali (CORSIA) u jappoġġjaw l-adozzjoni mill-ICAO ta' għan fit-tul biex jitnaqqsu l-emissjonijiet fis-settur filwaqt li tiġi ssalvagwardjata l-awtonomija leġiżlattiva tal-UE fl-implimentazzjoni tal-Direttiva dwar l-ETS;

84. Ifakkar li, skont l-Aġenzija Internazzjonali tal-Enerġija, sabiex jintlaħqu emissjonijiet żero netti sal-2050, il-karozzi tal-passiġġieri l-ġodda kollha mqiegħda fis-suq fuq livell globali jeħtieġ li jsiru mingħajr emissjonijiet sal-2035; jisħaq ukoll li sabiex l-Ewropa tkun newtrali għall-klima sal-2050, kważi l-karozzi kollha fit-toroq Ewropej iridu jkunu mingħajr emissjonijiet sa dak iż-żmien; jisħaq li s-settur t-trasport jista' jkun faċilitatur sinifikanti tal-użu tal-enerġija rinnovabbli; jisħaq fuq ir-rwol li l-mobilità elettrika jista' jkollha bħala forma ta' integrazzjoni intelliġenti tas-setturi tal-enerġija u t-trasport billi jiġu sfruttati l-kapaċitajiet ta' flessibbiltà, filwaqt li tiġi sottolinjata l-importanza tal-użu ta' ċċarġjar intelliġenti fl-UE kollha;

85. Jinnota li l-emissjonijiet tal-karbonju iswed mit-trasport bil-baħar żdiedu fuq livell globali bi 12 % bejn l-2012 u l-2018, u bi 85 % fl-Artiku bejn l-2015 u l-2019; jenfasizza li l-karbonju iswed huwa stmat li jammonta għal madwar 21 % tal-emissjonijiet mit-trasport bil-baħar fuq perjodu ta' żmien ta' 20 sena; b'kunsiderazzjoni tal-urġenza li jiġi indirizzat it-tibdil fil-klima, u b'mod partikolari r-rata allarmanti li biha qed idub l-Artiku; jitlob azzjoni immedjata biex titreġġa' lura ż-żieda attwali fl-emissjonijiet tal-karbonju iswed mit-trasport bil-baħar tal-Artiku; jiddeplora bil-qawwa l-fatt li l-projbizzjoni adottata mill-OMI fuq l-użu ta' żejt tal-fjuwil tqil fl-Artiku għandha wisq lakuni u saret ineffettiva fil-protezzjoni tal-Artiku; iħeġġeġ lill-Kummissjoni tiżgura li l-bastimenti kollha li jidħlu fil-portijiet tal-UE u jivvjaġġaw fi jew ħdejn l-Artiku jaqilbu għal distillati aktar nodfa u jinstallaw filtri tal-partikoli, li jnaqqsu l-emissjonijiet tal-karbonju iswed b'aktar minn 90 %;

86. Jindika l-fatt li fl-2012, it-trasport bil-baħar ammonta għal madwar 2,5 % tal-emissjonijiet globali ta' gassijiet b'effett ta' serra ( 25 ) ; jinsab imħasseb li t-trasport bil-baħar huwa eżentat minn miri internazzjonali (UNFCCC) kif ukoll minn miri klimatiċi tal-UE, u jiġbed l-attenzjoni għall-fatt li dawn l-emissjonijiet huma mistennija jiżdiedu sa 50 % bejn l-2018 u l-2050, jekk jibqgħu mhux ikkontrollati ( 26 ) ; jilqa' l-fatt li fl-2018, l-OMI adottat strateġija inizjali dwar it-tnaqqis tal-emissjonijiet ta' gassijiet b'effett ta' serra minn bastimenti, skont liema l-emissjonijiet għandhom jilħqu l-ogħla livell kemm jista' jkun malajr u jonqsu b'mill-inqas 50 % sal-2050 meta mqabbla mal-2008, filwaqt li jiġu segwiti sforzi għall-eliminazzjoni kompleta tagħhom, iżda jinsab imħasseb dwar il-progress kajman li sar s'issa u jħeġġeġ lill-OMI timxi 'l quddiem fl-adozzjoni rapida ta' miżuri ambizzjużi fuq perjodu qasir u medju;

87. Ifakkar li l-bliet għandhom rwol ewlieni fit-tnaqqis tal-gassijiet b'effett ta' serra; jenfasizza li l-bliet jeħtiġilhom juru tmexxija lokali u globali fit-tranżizzjoni ekoloġika; jitlob lill-Kummissjoni tikkunsidra miżuri konkreti biex tappoġġja tnaqqis fl-emissjonijiet tas-CO 2 tal-bliet, u biex dan jitwettaq f'kollaborazzjoni mal-industrija, maċ-ċittadini u mal-awtoritajiet lokali; jenfasizza l-fatt li l-bliet jistgħu jservu bħala benniena għal teknoloġiji ġodda fi ħdan l-elettrifikazzjoni, l-awtomizzazzjoni u d-diġitalizzazzjoni billi jiġu appoġġjati l-innovazzjoni u l-azzjoni ta' min jidħol l-ewwel;

88. Jisħaq fuq il-ħtieġa li jiġu integrati sforzi sabiex isir avvanz kemm fuq it-tibdil fil-klima kif ukoll fuq il-kwalità tal-arja; jikkunsidra li jinħtieġ approċċ olistiku biex jitnaqqsu l-emissjonijiet fis-sors fis-setturi kollha, b'mod partikolari t-trasport marittimu u bit-triq, l-avjazzjoni, l-installazzjonijiet industrijali, il-bini, l-agrikoltura u l-produzzjoni tal-enerġija, sabiex tiġi protetta aħjar is-saħħa taċ-ċittadini u tal-pjaneta tagħna;

89. Ifakkar li 23 % tal-emissjonijiet globali ta' gassijiet b'effett ta' serra u madwar 10 % tal-emissjonijiet ta' gassijiet b'effett ta' serra tal-UE joriġinaw mill-agrikoltura u jirrikonoxxi l-potenzjal sinifikanti għat-tnaqqis tal-emissjonijiet ta' gassijiet b'effett ta' serra fis-settur agrikolu, kif ukoll għal kontribut pożittiv għall-ġlieda kontra t-tibdil fil-klima billi jiżdied is-sekwestru tal-karbonju; jisħaq li tranżizzjoni lejn agrikoltura riġenerattiva, ktajjen tal-provvista aktar qosra u dieti aktar tajbin għas-saħħa, aktar bilanċjati u sostenibbli, inkluż permezz ta' żieda fil-konsum ta' pjanti prodotti b'mod sostenibbli u ikel ibbażat fuq il-pjanti, jikkontribwixxu għat-tnaqqis sinifikanti tal-emissjonijiet agrikoli filwaqt li jnaqqsu mill-pressjoni fuq l-art u jgħinu fir-restawr tal-ekosistemi;

90. Jinnota li l-vantaġġi kbar tal-agroekoloġija fir-rigward tal-klima, il-bijodiversità u s-sigurtà tal-ikel ġew rikonoxxuti mir-rapporti tal-IPCC u l-IPBES, u r-Rapporteur Speċjali tan-Nazzjonijiet Uniti dwar id-Dritt għall-Ikel u l-Valutazzjoni Internazzjonali mmexxija mill-FAO tal-Għarfien, Xjenzi u Teknoloġiji Agrikoli għall-Iżvilupp; itenni li l-agroekoloġija u l-biedja mill-familji għandhom jitqiegħdu fil-qalba tal-azzjoni klimatika;

91. Jinnota li madwar 60 % tal-metan globali huwa rilaxxat minn sorsi bħall-agrikoltura, mis-siti tal-landfills, mill-faċilitajiet tal-ilma mormi, u mill-produzzjoni u t-trasport bil-pipeline tal-fjuwils fossili; ifakkar li l-metan huwa gass b'effett ta' serra qawwi ħafna, aktar minn 80 darba aktar qawwi mis-CO 2 fuq perjodu ta' 20 sena, u huwa t-tieni l-akbar kontributur għat-tibdil fil-klima, wara d-diossidu tal-karbonju; jenfasizza għalhekk l-importanza ta' tnaqqis immedjat u rapidu fl-emissjonijiet tal-metan f'dan id-deċennju bħala waħda mill-miżuri l-aktar effettivi għall-azzjoni tal-UE dwar il-klima; jinnota li ħafna teknoloġiji u prattiki kosteffettivi huma diġà disponibbli biex jiġu mmitigati l-emissjonijiet tal-metan, speċjalment mis-settur tal-enerġija; jenfasizza l-fatt li t-tnaqqis tal-emissjonijiet tal-metan jikkomplementa t-tnaqqis meħtieġ fl-emissjonijiet tad-diossidu tal-karbonju u li 15 % tat-tnaqqis meħtieġ fl-emissjonijiet mill-Ftehim ta' Pariġi diġà jista' jinkiseb permezz ta' mitigazzjoni tal-metan bi prezz baxx u teknikament fattibbli; jilqa' f'dan il-kuntest l-istrateġija l-ġdida tal-UE biex jitnaqqsu l-emissjonijiet tal-metan, ippreżentata mill-Kummissjoni f'Ottubru 2020, u jistieden lill-Partijiet kollha jieħdu azzjoni rapida u ambizzjuża biex inaqqsu b'mod sinifikanti l-emissjonijiet tal-metan; jistieden lill-Kummissjoni tipproponi qafas leġiżlattiv ġust, komprensiv u ċar li jistabbilixxi miżuri vinkolanti u miri għat-tnaqqis tal-metan li jwasslu għal tnaqqis sinifikanti fl-emissjonijiet tal-metan fl-UE sal-2030; jistieden lill-Kummissjoni u lill-Istati Membri jmexxu l-kooperazzjoni u l-koordinazzjoni internazzjonali dwar il-mitigazzjoni tal-emissjonijiet tal-metan u jmexxu ftehim globali dwar il-mitigazzjoni tal-metan fil-COP26 li jiddefinixxi ambizzjonijiet ġodda dwar il-mitigazzjoni globali tal-metan skont ir-rapport ta' 1,5 o C tal-IPCC, ir-rapport ta' valutazzjoni globali tal-metan tal-UNEP u s-sitt rapport ta' valutazzjoni tal-IPCC;

92. Ifakkar li, kif indikat fil-valutazzjoni tal-impatt tal-pjan tal-miri klimatiċi għall-2030 ( 27 ) , il-mira ta' tnaqqis ta' mill-inqas 55 % fl-emissjonijiet ta' gassijiet b'effett ta' serra sal-2030 tirrikjedi li jiġu indirizzati l-emissjonijiet tal-metan, skont l-objettivi tal-Ftehim ta' Pariġi;

93. Jappoġġja l-isforzi tal-Kummissjoni biex tippromwovi l-ħolqien ta' qafas legalment vinkolanti fil-livell internazzjonali għat-tnaqqis tal-emissjonijiet tal-metan skont in-NU;

94. Jilqa' l-intenzjoni mħabbra tal-Amministrazzjoni ta' Biden tal-Istati Uniti u tal-President Xi Jinping taċ-Ċina li se jirratifikaw l-Emenda ta' Kigali għall-Protokoll ta' Montreal li, flimkien mar-rieżami li jmiss tar-regoli tal-UE dwar gassijiet b'effett ta' serra fluworinati, tirrappreżenta opportunità unika biex id-dinja tinġieb aktar qrib li tissodisfa l-objettivi tal-Ftehim ta' Pariġi; jistieden lill-Kummissjoni tippreżenta reviżjoni ambizzjuża tar-Regolament dwar il-Gassijiet Fluworurati b'effett ta' serra sa tmiem l-2021 sabiex tiġi aċċellerata t-tneħħija gradwali tal-idrofluworokarburi (HFC); jemmen li għandha tittieħed ukoll azzjoni addizzjonali kontra l-użu tal-eżafluworur tal-kubrit (SF 6 );

95. Jinkoraġġixxi lill-UE tassumi rwol ta' tmexxija fil-promozzjoni tal-ipprezzar tal-karbonju bħala għodda ta' politika klimatika effiċjenti bħala parti minn qafas regolatorju aktar wiesa', biex jiġu esplorati rabtiet u forom oħra ta' kooperazzjoni ma' mekkaniżmi eżistenti ta' pprezzar tal-karbonju f'pajjiżi terzi u reġjuni, biex jiġi aċċelerat it-tnaqqis tal-emissjonijiet kosteffiċjenti madwar id-dinja u fl-istess ħin jitnaqqas ir-riskju ta' rilokazzjoni tal-emissjonijiet tal-karbonju, li għandu jikkontribwixxi għal kundizzjonijiet ekwi fil-livell globali; jistieden lill-Kummissjoni tistabbilixxi salvagwardji li jiżguraw li kwalunkwe rabta mal-EU ETS se tkompli twassal għal kontributi ta' mitigazzjoni addizzjonali u permanenti, li ma jimminawx l-impenji tal-UE relatati mal-emissjonijiet domestiċi ta' gassijiet b'effett ta' serra; jissottolinja li l-istabbiliment ta' mekkaniżmu ta' aġġustament tal-karbonju fil-fruntiera tal-UE kompatibbli mal-Organizzazzjoni Dinjija tal-Kummerċ huwa parti kruċjali tal-Patt Ekoloġiku u għandu jkun prijorità ewlenija; jisħaq li l-mekkaniżmu ta' aġġustament tal-karbonju fil-fruntiera għandu jintuża bħala pjan ta' azzjoni għal azzjoni dwar il-klima aktar b'saħħitha fl-UE u globalment, filwaqt li tiġi żgurata kompetizzjoni ġusta bejn il-produtturi domestiċi u barranin tal-UE;

96. Jisħaq fuq l-importanza ta' impenn b'saħħtu kontra d-deforestazzjoni; jinnota li, għalkemm fl-UE ż-żona tal-foresti ilha tespandi għal dawn l-aħħar snin, f'reġjuni oħra, b'mod partikolari f'ekonomiji emerġenti dipendenti minn komoditajiet, id-deforestazzjoni massiva, prinċipalment minħabba setturi agrikoli u tal-bhejjem hija problema li teħtieġ soluzzjoni adegwata;

L-industrija u l-kompetittività

97. Iqis lill-COP26 bħala l-aktar waħda importanti għas-setturi industrijali u tal-enerġija Ewropej mill-iffirmar tal-Ftehim ta' Pariġi fl-2015, peress li l-Unjoni stabbiliet perkors biex tintlaħaq in-newtralità klimatika sa mhux aktar tard mill-2050 u nediet il-pakkett “Lesti għall-mira ta' 55 %”; jemmen li l-prosperità ekonomika, il-koeżjoni soċjali, il-ħolqien tal-impjiegi, l-iżvilupp industrijali sostenibbli u l-politika dwar il-klima għandhom isaħħu lil xulxin b'mod reċiproku; jenfasizza l-fatt li l-ġlieda kontra t-tibdil fil-klima tipprovdi opportunitajiet għall-industrija tal-UE li jistgħu jseħħu jekk il-leġiżlaturi jimpenjaw ruħhom għal rispons politiku f'waqtu, imfassal apposta, ibbażat fuq is-solidarjetà u adegwat; jisħaq fuq il-ħtieġa ta' strateġija ġenerali biex jintlaħqu l-objettivi stabbiliti għall-2030 u lil hinn li jallinjaw il-flussi finanzjarji pubbliċi u privati; iqis li huwa ta' importanza kbira għall-UE li tiżgura vantaġġ ta' min jidħol l-ewwel u li tmexxi bl-eżempju;

98. Jenfasizza li l-UE għandha tagħmel ħilitha biex iżżomm il-pożizzjoni ewlenija u l-kompetittività globali tal-industriji tagħha fit-tranżizzjoni lejn ekonomija b'emissjonijiet ta' gassijiet b'effett ta' serra żero netti; jindika li għandhom jintużaw għodod ta' politika disponibbli u innovattivi biex jinżammu u jiġu estiżi l-oqsma tat-tmexxija tal-UE; jissottolinja l-ħtieġa li l-industrija Ewropea tiġi dekarbonizzata aktar u li jitkompla l-appoġġ tal-UE għal dan l-isforz; jilqa' l-inizjattivi meħuda għall-ktajjen ta' valur strateġiċi; jirrikonoxxi l-effetti pożittivi għall-industriji Ewropej minn azzjoni bikrija fil-ġlieda kontra t-tibdil fil-klima, kif ukoll mill-għoti ta' eżempju mill-UE fil-kisba tan-newtralità klimatika, li twitti t-triq għal pajjiżi inqas avvanzati jew inqas ambizzjużi u tissalvagwardja vantaġġ kompetittiv ta' benefiċċju kbir għall-industriji u n-negozji tal-UE; jisħaq fuq il-ħtieġa li jiġu stabbiliti ftehimiet multilaterali u bilaterali infurzabbli bejn l-UE u s-sħab tagħha mmirati lejn l-esportazzjoni tal-istandards ambjentali tal-Unjoni u l-iżgurar ta' kundizzjonijiet ekwi fil-kummerċ u l-investimenti; jisħaq fuq il-ħtieġa li tiġi prevenuta r-rilokazzjoni tal-produzzjoni u tal-investimenti fl-industrija Ewropea minħabba miżuri klimatiċi inqas ambizzjużi barra mill-Unjoni, u b'hekk jinkoraġġixxi lis-sħab internazzjonali jallinjaw l-isforzi għall-ġlieda kontra t-tibdil fil-klima; iqis li t-tassonomija ekoloġika tal-UE għandha toħloq trasparenza u tagħti ċarezza sabiex il-gvernijiet u n-negozji jkunu jistgħu jipprovdu inċentivi għal investimenti li jikkontribwixxu għall-ilħuq tal-objettivi tal-Ftehim ta' Pariġi;

99. Jirrikonoxxi r-rwol essenzjali tal-SMEs, b'mod partikolari l-mikrointrapriżi u n-negozji ġodda, fl-ixprunar u t-twettiq tal-impjiegi u t-tkabbir kif ukoll biex iwittu t-triq lejn it-tranżizzjonijiet diġitali u ekoloġiċi; ifakkar li l-SMEs huma parti essenzjali min-nisġa ekonomika u soċjali Ewropea u jeħtiġilhom jiġu appoġġjati u inċentivati f'din it-tranżizzjoni mil-leġiżlaturi, b'mod partikolari billi jiġi żgurat l-aċċess għall-finanzi għal teknoloġiji, servizzi u proċessi sostenibbli, u jiġu ssimplifikati l-proċeduri amministrattivi; jinsab imħasseb li ħafna SMEs għadhom mhumiex konxji dwar l-opportunitajiet tat-tranżizzjoni ekoloġika u għalhekk jitlob li din id-diskrepanza fl-għarfien tingħalaq, bl-appoġġ tal-konsulenti dwar is-sostenibbiltà u s-servizzi ta' sostenibbiltà tan-Network Enterprise Europe;

100. Jilqa' l-impenn, l-isforzi u l-progress li saru s'issa miċ-ċittadini, il-komunitajiet, il-muniċipalitajiet, il-bliet, ir-reġjuni, l-industriji u l-istituzzjonijiet Ewropej biex jiġu ssodisfati l-obbligi tal-Ftehim ta' Pariġi; jinnota, fl-istess ħin, il-ħtieġa li jiżdiedu malajr l-azzjonijiet sabiex ikunu kompletament konformi mal-Ftehim ta' Pariġi; jinkoraġġixxi għalhekk lill-atturi kollha involuti, kemm ġewwa kif ukoll barra l-Unjoni, biex jaġġustaw l-ambizzjonijiet u l-imġiba tagħhom għal standards ogħla sabiex jindirizzaw l-isfidi klimatiċi;

101. Jenfasizza l-opportunitajiet li strateġija ta' tkabbir soda għall-irkupru ta' wara l-COVID toffri mhux biss biex tingħeleb il-kriżi ekonomika iżda wkoll biex tkompli tiġi żviluppata ekonomija ekoloġika u sostenibbli tal-UE billi jinkisbu t-tranżizzjonijiet diġitali u ekoloġiċi; jinnota bi tħassib li n-nuqqas ta' kunsiderazzjoni tal-vantaġġ fil-bini tal-momentum ikun ta' detriment għall-industrija tal-UE, minħabba l-firxa ta' trasformazzjoni industrijali meħtieġa biex jintlaħqu l-objettivi tal-2030 f'ambjent kompetittiv ħafna u li qed jiżviluppa malajr;

102. Jilqa' l-fatt li diversi sħab kummerċjali tal-UE introduċew mekkaniżmi ta' negozjar tal-karbonju jew mekkaniżmi oħra ta' pprezzar; jilqa' mekkaniżmu ta' aġġustament tal-karbonju fil-fruntiera soċjalment ġust tal-UE skont il-proposti li saru fir-riżoluzzjoni tal-Parlament Ewropew dwar mekkaniżmu ta' aġġustament tal-karbonju fil-fruntiera tal-UE kompatibbli mad-WTO, li jinkludi l-istabbiliment ta' mekkaniżmu effettiv ta' rilokazzjoni tal-emissjonijiet tal-karbonju, u l-effett tiegħu li jagħmel pressjoni biex jiġi stabbilit prezz globali tal-karbonju; jitlob lill-Partijiet għall-COP26 biex jaqblu dwar regoli ċari, ġusti u ambjentalment u soċjalment sodi dwar is-swieq tal-karbonju li jwasslu għal kontributi konkreti u li jistgħu jitkejlu għall-iżvilupp sostenibbli;

Politika dwar l-enerġija

103. Jilqa' r-reviżjoni tal-leġiżlazzjoni dwar l-enerġija skont il-pakkett “Lesti għall-mira ta' 55 %” biex tiġi allinjata mal-mira akbar tal-Unjoni tat-tnaqqis tal-emissjonijiet b'mill-inqas 55 % sal-2030 sabiex tintlaħaq in-newtralità klimatika sa mhux aktar tard mill-2050;

104. Ifakkar fl-impenn tal-Unjoni għall-prinċipju “l-effiċjenza enerġetika tiġi l-ewwel”; jissottolinja l-importanza li l-prinċipju jiġi integrat fil-leġiżlazzjoni u l-inizjattivi rilevanti kollha; jindika l-potenzjal mhux sfruttat tal-effiċjenza fl-użu tal-enerġija f'setturi bħat-trasport u l-bini, inklużi t-tisħin u t-tkessiħ;

105. Ifakkar li fl-Unjoni, intefqu EUR 50 biljun fuq sussidji għall-fjuwils fossili fl-2018, u dan jikkorrispondu għal madwar terz tas-sussidji kollha għall-enerġija fl-Unjoni; jemmen li s-sussidji għall-fjuwils fossili jimminaw l-għanijiet tal-Patt Ekoloġiku Ewropew u l-obbligi tal-Ftehim ta' Pariġi; jisħaq fuq il-ħtieġa urġenti li jiġu pprovduti sinjali tal-prezzijiet aktar konsistenti fis-setturi tal-enerġija u fl-Istati Membri kollha, u l-fatt li l-kostijiet esterni mhumiex internalizzati; jistieden lill-Istati Membri u lill-Partijiet l-oħra għall-COP26 biex jagħtu prijorità lill-investimenti fl-enerġija u l-infrastruttura ekoloġika u biex jeliminaw gradwalment is-sussidji diretti u indiretti tal-fjuwils fossili;

106. Jemmen li biex l-UE tikseb in-newtralità klimatika, is-sistema tal-enerġija tagħha għandha tkun integrata u bbażata fuq prijorità kaskata li tibda mill-implimentazzjoni tal-prinċipju “l-Effiċjenza Enerġetika tiġi l-Ewwel”, li twassal għall-iffrankar tal-enerġija, segwita mid-dekarbonizzazzjoni tal-użi finali permezz ta' elettrifikazzjoni diretta, fjuwils ibbażati fuq l-enerġija rinnovabbli u, matul fażi tranżitorja, fjuwils b'livell baxx ta' emissjonijiet tal-karbonju għal applikazzjonijiet li ma għandhomx alternattiva oħra, filwaqt li jinżammu l-aċċessibbiltà għall-enerġija, l-affordabbiltà u s-sigurtà tal-provvista permezz tal-iżvilupp ta' sistema tal-enerġija ċirkolari, effiċjenti ħafna fl-użu tal-enerġija, integrata, interkonnessa, reżiljenti u multimodali;

107. Ifakkar fl-importanza li jitqiesu d-diversità tas-sistemi u l-isfidi nazzjonali fil-qasam tal-enerġija; jenfasizza l-ħtieġa ta' tranżizzjoni ġusta u jtenni l-wegħda deskritta fil-Patt Ekoloġiku l-ġdid li ħadd ma għandu jitħalla jibqa' lura; jinsab imħasseb dwar il-fatt li madwar 50 miljun familja fl-UE għadhom jgħixu fil-faqar enerġetiku; jenfasizza l-importanza tad-dimensjoni soċjali ta' ambizzjoni klimatika ogħla, li permezz tagħha għandhom jiġu adottati politiki għall-prevenzjoni u t-tmiem tal-faqar enerġetiku mill-aktar fis possibbli; jisħaq li l-politiki kollha dwar l-enerġija għandhom jiġu segwiti skont il-prinċipju ta' tranżizzjoni ġusta kif ukoll f'kooperazzjoni mill-qrib mas-soċjetà ċivili u s-sħab soċjali; iqis, għalhekk, li ppjanar pubbliku u involviment tas-soċjetà ċivili u sħubijiet soċjali msaħħa, fil-livell lokali, nazzjonali kif ukoll fil-livell tal-UE, huma fundamentali biex tinkiseb in-newtralità klimatika fis-setturi kollha tas-soċjetà b'mod ġust, inklużiv u sostenibbli mil-lat soċjali;

108. Jilqa' l-adozzjoni tal-istrateġija Ewropea għall-idroġenu, li tistabbilixxi miri għall-installazzjoni ta' mill-inqas 6 GW ta' elettrolizzaturi tal-idroġenu rinnovabbli fl-Unjoni sal-2024 u 40 GW ta' elettrolizzaturi tal-idroġenu rinnovabbli sal-2030; ifakkar fil-ħtieġa li tiġi aċċellerata d-dekarbonizzazzjoni tal-produzzjoni eżistenti tal-idroġenu billi tiżdied il-produzzjoni tal-idroġenu rinnovabbli; jisħaq fuq l-importanza tal-eliminazzjoni gradwali tal-idroġenu mill-fjuwils fossili mill-aktar fis possibbli, filwaqt li minflok issir enfasi fuq teknoloġiji sikuri u sostenibbli; iħeġġeġ lill-Kummissjoni u lill-Istati Membri biex immedjatament jibdew jippjanaw din l-eliminazzjoni bir-reqqa, sabiex il-produzzjoni tal-idroġenu mill-fjuwils fossili tibda tonqos b'mod rapidu, prevedibbli u irriversibbli u sabiex tiġi evitata l-estensjoni tal-ħajja tal-faċilitajiet ta' produzzjoni mill-fjuwils fossili; jinnota li għadd ta' siti ta' produzzjoni tal-idroġenu mill-fjuwils fossili jinsabu fit-territorji ta' tranżizzjoni ġusta u għalhekk jenfasizza l-fatt li huma meħtieġa miżuri effettivi ta' appoġġ li jiffaċilitaw it-tnaqqis tal-emissjonijiet ta' gassijiet b'effett ta' serra u li jikkontribwixxu għat-taħriġ mill-ġdid u l-impjegabbiltà ulterjuri tal-forza tax-xogħol lokali;

109. Jilqa' l-istrateġija tal-UE dwar l-enerġija rinnovabbli offshore u l-ambizzjoni tagħha li żżid il-kapaċità offshore tal-Ewro